Karin Roodt (néé Bredenkamp) is die vrou van die Afrikaanse skrywer en taalaktivis Dan Roodt. Sy skryf aanvanklik onder die skuilnaam Karin Konsentrasiekamp. Karin Konsentrasiekamp is die skuilnaam van Karin Bredenkamp. Sy gaan skool aan Oranje Meisies Hoërskool in Bloemfontein en aan Linden Hoërskool in Johannesburg. Sy is getroud met die skrywer en digter Dan Roodt wat sy ontmoet terwyl sy ’n kunsstudent is aan die Universiteit van die Witwatersrand. Saam gee hulle in hulle studentejare die letterkundige tydskrif Taaldoos uit, wat deur die owerhede verbied word. Wanneer hy in 1985 Frankryk toe uitwyk om sy verpligte militêre diensplig te ontduik, gaan sy saam met hom. In Parys gee sy onderwys in Engels aan ’n bekende taalskool, waar sy onderrig gee aan filmsterre, diplomate en sakelui. Die egpaar het twee kinders en bly in Dainfern in Johannesburg. Tydens die nasionale verkiesing in 2014 is sy sewende op die lys van die regse politieke party Front Nasionaal, nadat sy in 2011 tydens die munisipale verkiesings ’n kandidaat vir die Vryheidsfront Plus was. Sy is skilder en werk as redakteur by die webwerf www.praag.co.za Geargiveer 16 Januarie 2016 op Wayback Machine.


Westerenger is ’n voormalige dorp en nou ’n stadsdeel van die stad Enger in die noordooste van die Duitse deelstaat Noordryn-Wesfale en in die distrik Herford. Die stadsdeel grens aan die stad Spenge en het op 31 Desember 2007 3 790 inwoners gehad, wat in die afgelope jaar toegeneem het vanweë die bou van nuwe woonbuurte. Westerenger is op 1 Januarie 1969 by Enger ingelyf. Heinrich Vedder, (1876–1972), Rynse sendeling, taalkundige, volkekundige en geskiedkundige in Suidwes-Afrika (Namibië)


Die Mosambiekse kardinaal (Taeniamia mozambiquensis) is 'n vis wat voorkom in die westelike Indiese Oseaan vanaf Zanzibar tot by sentraal KwaZulu-Natal. In Engels staan die vis bekend as die Mozambique cardinalfish. Die vis word tot 8 cm lank en is silwergrys met 'n pienk skynsel. Daar is twee horisontale, dowwe oranje strepe op die sye en 'n swart kol op die stertvinbasis. Hulle leef in vlak koraal- en rotsriwwe in water wat 1 tot 15m diep is. Hulle bly in klein groepies naby grotte, skeure en onder lyste naby beskutting. Hulle vreet snags soöplankton. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies http://www.fishbase.se/summary/Taeniamia-mozambiquensis.html The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3


Die Quechua (Quechua: Qhichwa runa) is 'n kollektiewe term vir die inheemse etniese groepe van Suid-Amerika wat Quechua as moedertaal praat. Quechua word deur tussen 10 en 11 miljoen mense in die Andesstreek van Argentinië, Bolivië, Ecuador en Peru gepraat. Die Quechua het nooit of 'n skaars kollektiewe identiteit ontwikkel, omdat die verskeie Quechua-variëteite onderling moeilik verstaanbaar is. Quechua was die amptelike taal van die uitgestrekte Inka-ryk en die uitbreiding van dié taal het met die uitbreiding van dié ryk gepaard gegaan. Sommige inheemse etniese groepe, soos die Chanca, die Huanca en die Cañari, het reeds voor die uitbreiding van die Inka-ryk 'n Quechua-variëteit gepraat. Hulle was vyande van die Inka-ryk en het die ryk se uitbreiding teengestaan. Tydens die Spaanse verowering van die Inka-ryk het hulle die Spanjaarde teen die Inka-ryk ondersteun. (es) "Censo Nacional de Población, Hogares y Viviendas 2010: Resultados definitivos: Serie B No 2: Tomo 1" (in Spanish). INDEC. p. 281. Geargiveer vanaf die oorspronklike op 19 Desember 2015.


Friedrich Wilhelm Gottlieb Viehe (Mennighüffen, nou deel van die stad Löhne, Ravensberg, Duitsland, 27 Maart 1839 – Okahandja, Suidwes-Afrika, 15 Januarie 1901) was ’n Rynse sendeling en kenner van die Hererotaal. Hy het gearbei op Otjimbingwe (1867–'70), Omaruru (1870–'87), weer op Otjimbingwe (1889–'90) en van tie tot sy dood op Okahandja. Viehe het sy jeugjare van 1844 tot 1861 deurgebring in die Amerikaanse deelstaat Indiana, waarheen sy ouers geëmigreer het. Hy keer na Duitsland terug en word in Barmen as sendeling opgelei aan die Rynse Sendinginstituut. Op 16 Augustus 1866 lê hy sy eksamen af, word op 17 Oktober tot sendeling georden en in Desember deur die Rynse Sendinggenootskap na Suidwes-Afrika gestuur. In Mei 1867 begin Viehe sy loopbaan op Otjimbingwe, waar hy C.H. Hahn aan die opleidingskool die Augustineum bystaan en Herero aanleer. Op 17 Junie 1869 trou hy op Otjimbingwe met Minette Vogt van Gütersloh. Uit dié huwelik is drie kinders gebore: Heinrich (7 Mei 1872), Gottlieb (25 Desember 1874) en Dorothee (13 Junie 1876).


Herman Philipse (Den Haag, 13 Mei 1951) is 'n Nederlandse filosoof. Hy is universiteitshoogleraar aan die Universiteit Utrecht en bekend vanweë sy ateïstiese oortuigings. Voorts publiseer hy gereeld oor aktuele onderwerpe in die NRC Handelsblad. Philipse het regte en filosofie bestudeer aan die Rijksuniversiteit Leiden. Hy studeer ook verder in filosofie in Oxford, Parys en Keulen. Hy was ook vir 'n tyd werksaam aan die Katolieke Universiteit Leuven. Vanaf 1986 was hy verbonde aan die Universiteit Leiden as hoogleraar in filosofie met as spesialisasie kennisteorie. Sedert 1 September 2003 is hy as Universiteitshoogleraar verbonde aan die Universiteit Utrecht. Philipse is aktief op verskillende terreine en skryf sowel Nederlandse as Engele werke. Veral op die terrein van die kennisleer het hy bydrae gelewer. Hy publiseer ook oor Martin Heidegger, onder meer met die boek Heidegger's Philosophy of Being (1998). Voorts is hy aktief in die openbare debat. Hy het bekendheid verwerf deur die publisering van sy Ateïstiese Manifes (1995), weens sy polemieke oor teologie en moraliteit en as rubriekskrywer by die televisieprogram Buitenhof.


Peter Heinrich Brincker (Isselshorst, by Gütersloh, Wesfale, 9 Februarie 1836 – Stellenbosch, Kaapkolonie, 26 November 1904) was ’n sendeling van die Rynse Genootskap en taalkundige. Brincker is ná voltooiing van die opleidingskursus vir sendelinge aan die Rynse Sendinginstituut in Elberfeld-Barmen op sy 26ste verjaardag (9 Februarie 1862) georden en na Suid-Afrika gestuur. Ná 'n verblyf van ses maande op Stellenbosch bereik hy sy bestemming, die stasie Otjimbingwe in Suidwes-Afrika, op 12 September 1863, kort ná die begin van die sewejarige oorlog, of Herero-bevrydingsoorlog teen die Nama, wat die sendingwerk ernstig strem. Hy begin met 'n grondige studie van die Hererotaal. Hy trou op 10 Februarie 1864, die dag ná sy 28ste verjaardag, op Stellenbosch met Johanna Jacoba Knab van die Rynse stasie Eben-Ezer aan die Kaapse Weskus en kom kort daarna aan op die stasie Neu-Barmen (in 1844 deur C.H. Hahn gestig, maar in 1859 noodgedwonge verlaat) waar hy besluit het om die sendingwerk te hervat. Herhaalde aanvalle van die Nama op die stasie dwing Brincker om dit nie minder as sewe keer te ontruim nie omdat hy in lewensgevaar verkeer.


Human & Rousseau is 'n literêre uitgewersmaatskappy wat in 1959 gestig is deur Koos Human en Leon Rousseau. Sommige van hul publikasies is: Asterix en die Noormanne, 1975 Asterix en Cleopatra, 1997 Boerekos - Dine van Zyl, 1985 The Woman’s Value Book on Traditional South-African Food - Dine van Zyl, 1985 Agter die Lekker aan - Dine van Zyl, 2007 Nuwe Geskiedenis van Suid-Afrika The Little Karoo - Jose Burman Early Railways at the Cape - Jose Burman, 1984, ISBN 0-7981-1760-5 Inleiding tot die Afrikaanse Letterkunde - N.P. van Wyk Louw Die nagloper: twee tekste vir televisie - Dolf van Niekerk, 1976 Nag op 'n kaal plein (gedigte) - Dolf van Niekerk, 2006 South African Orders, Decorations and Medals - EGM Alexander, GKB Barron en AJ Bateman, 1986 Die groot verlange: die verhaal van Eugène N. Marais - Leon Rousseau, 1974 Die groot avontuur: wondere van die lewe op aarde - Leon Rousseau, 2006 Grilgrypers-reeks - De Wet Hugo, 2018 Die A tot Z van klassieke musiek, Koos Human, 2005, ISBN 9780798145138 'n Lewe met Boeke, Koos Human, 2004/2007 Raar Maar Waar..., Koos Human, 2000, ISBN 9780798140867 Hulle Het Ons Eeu Gevorm, Koos Human, 1999, ISBN 9780798140072 (met Trewhella Cameron) Willekeur: 'n willekeurige keur, Koos Human, 1994, ISBN 9780798133272 Die volle Liewe Heksie-reeks (15 boeke van 1965-2002) - Verna Vels Die meerderheid van Rona Rupert se werke.


Friedrich Eich (Dierdorf, Neuwied, Duitsland, 20 Januarie 1843 – Worcester, Kaapland, Suid-Afrika, 21 Oktober 1919) was 'n sendeling van die Rynse Sendinggenootskap in Suidwes-Afrika en in Kaapland. Eich was die seun van 'n skoenmaker, Friederich Wilhelm Eich, van wie nog 'n seun, Wilhelm Eich (1850–1935), ook sendeling in Duits-Suidwes-Afrika was. Ná voltooiing van sy opleiding van 1867 tot 1872 aan die Rynse Sendinginstituut in die destydse nywerheidstad Barmen, Wesfale, stuur die Sendingdireksie hom in 1872 na Suidwes-Afrika. Om vertroud te raak met plaaslike omstandighede en die Hererotaal, begin hy in November 1873 'n nuwe sendingstasie op Otjiseva onder die Herero van Kaeteoavi. Ná aanvanklike sukses word die werk tydelik beëindig deur die oorloë tussen die Nama en die Herero. Hy slaag nietemin met die hulp van die Windhoekse sendeling J.G. Schröder daarin om 'n skool en 'n woonhuis, asook 'n kerk wat teen 1880 byna voltooi is, op te rig. In 1880 gaan hy op Otjikango (later Gross Barmen genoem) werk tot hy in Junie 1882 na Otjiseva kon teruggaan.


Johannes Jacobus Poortman (Rotterdam, 26 April 1896 – Den Haag, 21 Desember 1970) was 'n Nederlandse filosoof, en buitengewone hoogleraar in die metafisika aan die Rijksuniversiteit Leiden. Hy is veral bekend vir sy Repertorium der Nederlandse Wijsbegeerte. Poortman studeer in die filosofie en sielkunde aan die Rijksuniversiteit Groningen onder Gerard Heymans, waar hy in 1919 gradueer. Verder studeer hy in Hamburg, Genève en aan die Sorbonne Universiteit in Parys. Sy doktoraat in die Lettere en Wysbegeerte behaal hy aan die Gemeente Universiteit Amsterdam met sy proefskrift Ochêma, Geschiedenis en zin van het Hylisch Pluralisme, wat hy in die publiek verdedig op 30 November 1954. Poortman was lid van die Teosofiese Vereniging en betrokke by die oprigting van die Teosofiese Wêrelduniversiteit. Vanweë 'n Koninklike Besluit word die leerstoel in die "Metafisika van die Gees van die Teosofie" aan die Stigting Proklos toevertrou en word Poortman in 1966 benoemd as die eerste buitengewone hoogleraar om hierdie leerstoel te beklee aan die Rijksuniversiteit Leiden. Hy formuleer die idee van 'n "hyliese pluraliteit" of 'n pluraliteit van materie, 'n model van die heelal waarin die wetenskap en metafisika nie meer weersprekend is nie.


Hieronder is ’n lys van die grootste sterrestelsels wat tot dusver ontdek is, volgens grootte. Die volgorde van die lys is spekulatief omdat: Sterrestelsels nie presiese grense het nie. Van die middel van die stelsel af word die sterre net minder dig en lê hulle verder van mekaar af. Hierdie lys plaas die grens van ’n sterrestelsel waar minstens een ster per 100 ligjare voorkom en sterre mekaar dus deur hul swaartekrag sal aantrek. Die meeste sterrestelsels onbekende liguitstralings teen verskillende golflengtes het. ’n Voorbeeld is IC 1101, waarvan die X-straal-uitstralings tot meer as 6 miljoen ligjare ver strek ten spyte van sy kleiner deursnee wat sterre betref. Die meeste stelsels swaartekragversteurings ondergaan wat hul sterre verder laat uitsprei. Op dié lys is die grens van stelsels waar die swaartekrag oorheersend is; dit neem nie getysterte en ander wisselwerkings in ag nie. "argiefkopie". Geargiveer vanaf die oorspronklike op 3 Mei 2015. Besoek op 18 April 2016.


Pyrrhus keer ná twee jaar op Sisilië terug na Suid-Italië en vind daar dat die Romeine sy bondgenote uitgeskakel het en die stad Croton ingeneem het. Pyrrhus probeer verniet Rheghium in te neem en ly groot verlies. Warfare in the Roman Republic: From the Etruscan Wars to the Battle of Actium: From the Etruscan Wars to the Battle of Actium Lee L. Brice, ABC-CLIO, 2014, ISBN 1-61069-299-3, ISBN 978-1-61069-299-1


H&M ('n afkorting van Hennes & Mauritz AB, Sweedse uitspraak: [ˈhoː.ˈɛm; ˈhɛnːˈɛs ɔ ˈma.ʊrɪts]) is 'n Sweedse multinasionale klerewinkelketting met meer as 4 700 winkels in 69 lande wêreldwyd wat hom op sogenaamde fast fashion vir dames, mans, tieners en kinders toespits. H&M, wat in September 2013 sy 3000ste modewinkel in Chengdu, Volksrepubliek China, geopen het, word tans as die tweede grootste onderneming in die internasionale modekleinhandel geranglys, na die Spaanse Inditex (die moedermaatskappy van Zara) en nog voor die Amerikaanse Gap Inc. Die eerste H&M-winkel is in 1947 in die Sweedse stad Västerås geopen. Danksy 'n reeks uitbreidingsfases het die onderneming gegroei tot 'n globale rolspeler in die tekstielkleinhandelbedryf met altesaam 4 100 winkels wêreldwyd. Bekostigbare mode in 'n verskeidenheid style staan sentraal in H&M se konsep, net soos die samewerking met leidende ontwerpers en popsterre en die fokus op volhoubaarheid. Met die opening van die nuwe winkelsentrum Mall of Africa op 28 April 2016 in Midrand, 'n noordelike voorstad van Johannesburg, is die vyfde H&M-winkel in Suid-Afrika geopen – die ses ander is in Pietersburg/Polokwane, Nelspruit, Durban, Kaapstad, Roodepoort en Johannesburg geleë.


Mode (afgelei van die Franse mode; van Latyns modus "maat", "soort", met die oorspronklike betekenis "iets wat gemeet is" of "iets wat opgeneem is") verwys na die heersende smaak binne 'n bepaalde tydperk, die manier waarop iets gedoen, gekoop of aangetrek word. Die term word veral met kleremodes verbind. Modestyle is onderhewig aan konstante verandering, die sogenaamde modesiklus, in pas met mense se leefstyl en lewensgevoel. As manifestasies van tydgees is modestyle kortstondig van aard; so word style, wat oor 'n relatief lang tydperk gewild bly, nie meer as modes in die nouer sin gekategoriseer nie, maar as klassieke style. Baie kortstondige modes, wat dikwels slegs om een enkele produk draai, word fads genoem. Die modesiklus bestaan uit vyf fases: bekendstelling, verhoging in gewildheid, piek van gewildheid, afname in gewildheid en verwerping. Al is modeontwerp 'n erkende kunsvorm en 'n akademiese vak, het mode tot dusver nouliks ingang gevind tot die kanon van politieke of kulturele kennis, wetenskap en navorsing, ongeag die rol wat mode as maatskaplike tekenstelsel veral in die leefwêreld van jongmense speel.


Rome hou opnuut 'n veldtog teen die Lusitaniërs. Rome and Baetica : Urbanization in Southern Spain c.50 BC-AD 150: Urbanization in Southern Spain c.50 BC-AD 150, Oxford classical monographs, A. T. Fear, Clarendon Press, 1996, ISBN 0-19-159164-5, ISBN 978-0-19-159164-8


Carl Heinrich Beiderbecke (Deppendorf, naby Bielefeld, Wesfale, 3 Augustus 1845 – Glen Rock, New Jersey, VSA, 10 Mei 1935) was ’n sendeling van die Rynse Sendinggenootskap in Suidwes-Afrika. Beiderbecke die seun van Heinrich Christoph Beiderbecke, 'n onderwyser, en sy vrou, Sophie Becker. Van sy jeug is niks bekend nie, behalwe dat hy op 22 Februarie 1868 in die Rynse Sendinginstituut van Barmen opgeneem is, waar hy ook sy studie voltooi het. Ná sy bevestiging op 16 Augustus 1871 het hy opdrag ontvang om na Duits-Suidwes-Afrika te gaan. Op 16 November 1871 het hy in Kaapstad geland en van daar oor Walvisbaai na Otjimbingwe gereis waar hy op 12 Januarie 1872 aangekom het. Hier het die sendeling C.H. Hahn hom die Hererotaal geleer, terwyl Beiderbecke aan die Augustineum, 'n opleidingskool vir Herero's, onderrig gegee het en ook Sondae in Nederlands gepreek het. (Dis nie bekend waar of wanneer hy dié taal aangeleer het nie.) Kragtens 'n Konferensiebesluit van die Rynse sendelinge is die Hererostam van Kambazembi by Otjozondjupa (Waterberg) aan Beiderbecke se sorg toevertrou.


In rekenaarwetenskap is wasige stringpassing of wasige stringsoektog 'n tegniek om karakterstringe te soek wat 'n patroon min-of-meer pas (eerder as presies). Die probleem van wasige stringpassing word tipies in twee subprobleme verdeel: die vind van benaderde substringpassings in 'n gegewe string, en die vind van woordeboekstringe wat min-of-meer pas by die soekpatroon. Die nabyheid van 'n passing word gemeet in terme van die aantal primitiewe bewerkings wat nodig is om die string om te skakel in 'n presiese passing. Dié getal word die redigeerafstand genoem tussen die string en die patroon. invoeging: bok → boek skrap: boek → bok vervanging: boek → boet Hierdie drie bewerkings kan veralgemeen word as vorme van vervanging deur 'n NULL-karakter (hier aangedui met *) waar 'n karakter geskrap of ingevoeg word: invoeging: bo*k → boek skrap: boek → bo*k vervanging: boek → boet Wasige passing kan ook transposisie hanteer, waarin die posisies van twee letters in die string omgeruil word, as 'n primitiewe bewerking. Die verandering van boet na bote is 'n voorbeeld van transposisie.


Cecil Aronowitz (1916–1978) was 'n Suid-Afrikaansgebore altviolis van Russies-Litause afkoms. In 1950 vorm hy die Melos Ensemble, wat tydens die première van Benjamin Britten se War Requiem debuteer. Britten het Curlew River (1964) en Lachrymae (1976) spesifiek vir hom gekomponeer. In 1976 lewer hy en sy vrou, die pianis Nicola Grunberg, die eerste openbare uitvoering van Dmitri Sjostakowitsj se "Sonate vir altviool en klavier" buite Rusland. Aronowitz is op 4 Maart 1916 in King William’s Town gebore. In 1933 begin hy viool by Stirling Robbins in Durban studeer. Twee jaar later vertrek hy op 'n oorsese studiebeurs na Engeland om sy studies aan die Royal College of Music in Londen voort te sit. In 1939 is sy studies deur die Tweede Wêreldoorlog onderbreek en dien hy die volgende ses jaar in die weermag. Toe hy na Engeland teruggekeer, het hy na die altviool oorgeskakel. Hy sterf op 7 September 1978 in Ipswich, Engeland nadat hy die vorige dag 'n beroerte tydens 'n opvoering gehad het.


SN 1987A was ’n supernova aan die buitewyke van die Tarantula-newel in die Groot Magellaanse Wolk (’n nabygleë dwergsterrestelsel). Dit het sowat 167 000 ligjare van die Aarde af plaasgevind, naby genoeg dat dit in die Suidelike Halfrond met die blote oog sigbaar was. Dit was die naaste supernova sedert SN 1604, wat in die Melkweg self voorgekom het. Die lig van SN 1987A het die Aarde op 23 Februarie 1987 bereik. Dit is “1987A” genoem omdat dit die eerste supernova was wat in 1987 ontdek is. Dit was in Mei op sy helderste, met ’n skynbare magnitude van sowat 3. In die maande daarna het die helderheid geleidelik afgeneem. Dit was die eerste keer dat moderne sterrekundiges die ontwikkeling van dié verskynsels in besonderhede kon bestudeer, en dié waarnemings het hulle baie insig in supernovas gegee. Van besondere belang was dat SN 1987A die eerste geleentheid was om die radio-aktiewe bron van die energie vir sigbare liguitstralings deur direkte waarneming te bevestig deur die meting van voorspelde gammastraal-uitstraling van twee van sy oorvloedige radio-aktiewe kerns, 56Co en 57Co.


Bob Borowsky (1929-) is ’n Suid-Afrikaanse bariton en apteker. Hy het in altesaam 650 opera-, operette- en oratoriumuitvoerings in Suid-Afrika opgetree. Hy het hom veral in operas van Puccini, Verdi en Donizetti vir die eertydse Truk in Pretoria onderskei. Borowsky het talle ligtemusiekkonserte met die sopraan Doris Brasch (1929–2012) aangebied en groot kommersiële sukses daarmee behaal. Hy het ook saam met Leonore Veenemans (1935–1973) opgetree. Ná matrikulasie doen hy aansoek om by die Johannesburgse Filharmoniese Vereniging aan te sluit. Hy sing in 1948 en 1949 in die koor terwyl hy deeltyds aptekerswese studeer. Aan die einde van 1951, nadat hy as 'n apteker gekwalifiseer het, begin hy met sanglesse by Bruce Anderson (1905–1979). Hy besoek Rome vir twee en 'n half jaar en keer in September 1956 na Suid-Afrika terug. In 1990 emigreer hy na Australië, waar hy tot 2009 nog professioneel gesing het. Who's Who South Africa Geargiveer 11 November 2017 op Wayback Machine, besoek op 28 Februarie 2017 HAT Taal-en-feitegids, Pearson, Desember 2013, ISBN 978-1-77578-243-8 My Nooientjie-Lief In Die Moerbeiboom op YouTube Verbeelding (saam met Doris Brasch) op YouTube


Die Holden Commodore (VF) is 'n volgrootte motor wat deur Holden van Junie 2013 tot 2017 vervaardig is. Dit is die tweede en laaste beduidende hersiene uitgawe van die finale vierde geslag van die Holden Commodore wat in Australië vervaardig is. Die reeks bestaan uit 'n sedan- en stasiewa-variante wat onder die luukse Holden Calais (VF) naam verkoop. Die kommersiële nutsvariant wat as die Holden Ute (VF) bemark word, kry ook goeie aftrek. Die Commodore SS sedan word na die Verenigde State uitgevoer en as die Chevrolet SS hernoem. Holden Special Vehicles (HSV) maak gebruik van die VF-reeks as die basis vir sy prestasie Gen-F sedan, stasiewa en nutsreeks, wat ook na die Verenigde Koninkryk as die Vauxhall VXR8 reeks uitgevoer word. In Desember 2013 het GM aangekondig dat Australiese produksie van die VF Commodore gestaak word, tesame met al die ander Australiese produksie in 2017. "Finally, the new 'world class' Holden VF Commodore has landed in Australia" (in Engels). News.com.au. 10 Februarie 2013. Geargiveer vanaf die oorspronklike op 26 September 2013.


Die Sigma 300–800mm lens is 'n professionele-vlak supertelefotozoemlens wat deur die Sigma Korporasie vervaardig word, vir gebruik met digitale enkellensreflekskameras. SIGMA 300-800mm F5.6 EX DG APO HSM Geargiveer 27 Junie 2014 op Wayback Machine op sigmaphoto.com


Charlotte de Beer (*18 November 1929, Bloemfontein) is ’n Afrikaanse skrywer. Sy publiseer onder haar eie naam sowel as die skuilnaam Elizabeth Pretorius. As Elizabeth Pretorius skryf sy liefdesverhale Charlotte Elizabeth de Beer is op 18 November 1929 in Bloemfontein as enigste kind gebore en bly saam met haar ouers op verskeie plekke in Suid-Afrika. Sy trou in 1949 en twee kinders, Johann en Lorraine, word uit die huwelik gebore. Na vele omswerwinge keer sy terug na Bloemfontein en trou hier vir die tweede keer. Sy werk dan vir ongeveer tien jaar by ’n kerkkantoor, eers as skakelbordoperateur en later as vertaler, waarna sy aftree en voltyds begin skryf. Haar eerste kortverhaal word gepubliseer wanneer sy 24 jaar oud is en daarna skryf sy etlike kortverhale vir tydskrifte. Sy skryf ook talle werke vir die radio, eers verhaaltjies vir die radioprogram Siembamba en daarna praatjies en sketse vir Vrouerubriek en Vrouefokus. Sy is lid van die Bloemfonteinse Skrywersvereniging en skryf veral populêre liefdesverhale onder haar eie naam en die skuilnaam Elizabeth Pretorius.


P.B. de Ville (Paarl, 5 September 1858 – 2 November 1896) was 'n lid van die Genootskap van Regte Afrikaners en het 'n aktiewe rol gespeel in die bevordering van Afrikaans in die Paarl in die negentiende eeu. Pieter Bernardus de Ville (ook bekend as Piet Wakkermuis) is op 5 September 1858 in die Paarl gebore. Sy ouers was Jan Daniel de Ville en Johanna Petronella van Blerk. Hy was 'n welvarende rytuigmaker wat die taalstryd veral gedien het deur geldelike skenkings. Saam met Gideon Malherbe was hy een van die oprigters van die Noorder-Paarl gemeente, waar hy vir baie jare as ouderling gedien het. Hy rig die dubbelverdiepinggebou op die hoek van Hoof- en Lady Greystraat op, waar die drukkersfirma D.F. du Toit en Kie gehuisves was. Na die verplasing van die Patriotkantoor na Hoofstraat (langs die tronk) brand hierdie gebou af. Hy was getroud met Christina Adriana Francina van der Spuy en uit die huwelik is sewe kinders, vier dogters en drie seuns, gebore. Hy begin sy wamakermaatskappy (Berg Rivier Werken) in 1879, en in 1888 word hierdie maatskappy as die grootste van sy soort in Suid-Afrika beskryf deur Die Patriot.


Vlas (Linum usitatissimum) is 'n veselgewas wat sedert die vroegste eeue verbou word. Die vesel word verwerk tot linne wat in tekstiel gebruik word. Die saadbolletjies word vir die vervaardiging van lynolie gebruik. Vlas is 'n slanke, regop kruidplant wat glansend grysgroen van kleur is en 75 – 120 cm hoog word. Dit kry wit of blou blommetjies bo-op die stingel. Dit kom dalk oorspronklik uit Asië, maar dit word reeds vir eeue gekultiveer. In die Ou Egipte is dit reeds in die vyfde millennium v.C. bekend. Dit was daar die belangrikste bron van tekstiel. Proefnemings in 2005 om dit ook in Suid-Afrika naby Tarkastad, Hofmeyr, Tyhefu en Venterstad te verbou was baie suksesvol. Die vesels van die vlasstingel bestaan 78% uit sellulose. Daarnaas bevat dit 4,7% hemisellulose, 0,4% lignien, die res is klein molekule soos lipiede of anorganiese stowwe. Dit groei sonder noemenswaardige probleme op suur tot neutrale grond in koel en klammerige klimaatstoestande. Wanneer dit ryp word verkleur die plant geel en kan dit geoes word. Die saad word verwyder. Om die vesel uit die stingel te verkry moet dit 'n proses ondergaan wat weking heet.


Die Pretoria Kunsvereniging is 'n organisasie vir die vir die bevordering en ondersteuning van die visuele kunste, en in geleë in Nieuw Muckleneuk in Pretoria. Die Suid-Afrikaanse Beeldende Kunste Vereniging is in 1871 in Kaapstad gestig, en in 1945 hernoem na die Suid-Afrikaanse Kunsvereniging. Die Noord-Transvaalse tak van die vereniging is op 27 September 1947 gestig in Pretoria. Hoë Kommissaris Charles te Water was die dryfkrag vir die vorming van die vereniging, en ook sy eerste president. Die eerste voorsitter was die kunstenaar Walter Battiss. In 1959 bekom die vereniging 'n perseel in die Polley's Arkade, en open hul eerste galery. In 1963 word die galery na die Ou Nederlandse Bank-gebou verskuif en in 1978 na die 36ste vloer van die Vokskasgebou. In 1991 verhuis hulle na die huidige perseel by Mackiestraat 173 in Nieuw Muckleneuk. In 1998 word die naam van die vereniging verander na die Suid-Afrikaanse Nasionale Vereniging vir Visuele Kuns (SANAVA), waarvan die Pretoria Kunsvereniging 'n affiliaat is. "Artefacts: Pretoria Arts Association" (in Engels). artefacts.co.za. Geargiveer vanaf die oorspronklike op 11 Julie 2017.


Clinton Ryno Swart (* 6 September 1992, Standerton) is 'n Suid-Afrikaanse rugbyspeler, wat tans vir Toyota Verblitz in die Topliga in Japan speel. Hy het voorheen Superrugby gespeel vir die Cheetahs en plaaslike rugby vir die Griekwas. Sy gereelde posisie is losskakel of binne-senter. Hy het vir Hoërskool Standerton se eerstespan rugby gespeel tussen 2009 en 2011, wat gelei het tot sy insluiting in die Pumasspan vir die onder-18 Craven-week. Hy het in twee van hul wedstryde in die kompetisie gespeel, en agt punte met die stewel aangeteken, en daarmee hul Griekwa-eweknieë met 38-7 geklop en 'n verdere ses punte in hul 28-11 nederlaag teen die Goue Leeus. SARU spelerprofiel – Clinton Swart URL besoek op 29 Mei 2016 Standerton skraap deur teen Ligbron. SA Rugby: Pumas 38-7 Griekwas URL besoek op 14 April 2016 SA Rugby: Goue Leeus 28-11 Pumas URL besoek op 14 April 2016 Clinton Swart by SARugby.co.za itsrugby.co.uk-profiel


Sintetisme is ’n term wat deur postimpressionistiese kunstenaars soos Paul Gauguin, Émile Bernard en Louis Anquetin gebruik is om hul werk van impressionisme te onderskei. Vroeër is dit verbind met die term cloisonnisme en later met simbolisme. Die woord is afgelei van die Franse werkwoord synthétiser (om tot ’n sintese of eenheid te bring). Brettell, Richard R. (1999). Modern Art, 1851-1929: Capitalism and Representation. Oxford University Press. ISBN 019284220X.


Hayao Miyazaki (宮崎 駿 Miyazaki Hayao, gebore op 5 Januarie 1941) is 'n Japanse rolprentrentregisseur, vervaardiger, draaiboekskrywer, animeerder, outeur en manga-kunstenaar. In 'n loopbaan wat oor vyf dekades strek, het Miyazaki internasionale roem verdien as 'n meesterlike storieverteller en as vervaardiger van anime-vollengte-rolprente, saam met Isao Takahata, medestigter van Studio Ghibli, 'n rolprent- en animasieateljee. Miyazaki is in Bunkiō, Tokio, gebore en het sy animasieloopbaan in 1963 begin toe hy by Toei Animasie aangesluit het. Daarna het Miyazaki as 'n tussenraam-kunstenaar vir Gulliver's Travels Beyond the Moon gewerk, waar hy idees voorgestel het wat eindelik die fliek se einde geword het. Hy het aangehou om in verskillende rolle in die animasiebedryf te werk totdat hy sy eerste vollengte fliek, Lupin III: The Castle of Cagliostro, geregisseer het, wat in 1979 uitgereik is. Na die sukses van sy volgende fliek, Nausicaä of the Valley of the Wind (1984), het hy Studio Ghibli saam met ander begin, waar hy aangehou het om baie rolprente te vervaardig.


Ermengarde van Italië (* waarskynlik 852/855; † 22 Junie 896), was die jongste dogter van Lodewyk II van Italië. Hy was koning van Italië en Romeinse Keiser en is in Augustus 875 oorlede. Lodewyk II het in 869 met die Bisantynse Keiser Basilius I oor 'n alliansie teen die Sarasene onderhandel, wat dele van Italië beset het. Hulle het oorweeg om Ermengarde met Konstantyn, die erfgenaam tot die Bisantynse troon, te laat trou, maar dit het nie sover gekom nie. Sy trou uiteindelik tussen Maart en Junie 876 met Boso van Vienne, wat uit die familie van die Buviniede stam en vanaf 870 graaf van Vienne was. Haar pa het hom tot hertog in Italië en sy verteenwoordiger gemaak. In Mei 878 vlug Pous Johannes VIII voor die Sarasene en hulle Italiaanse bondgenote en vind by haar en Boso in Arles skuiling. Boso probeer om die Koninkryk van Boergondië te herstel met Vienne -effens suid van Lyon- as hoofstad, maar die troepe van die Frankiese koninge Karel die Dikke, Lodewyk III en Karloman beleër onder leiding van Boso se broer Richard die stad. Ermengarde verdedig in 880 die stad suksesvol.


’n Nagtelike storting, informeel bekend as ’n nat droom, is ’n spontane orgasme terwyl iemand slaap; dit sluit ejakulasie by mans in en vaginale nattigheid of ’n orgasme (of albei) by vroue. Dit kom meestal tydens die adolessensie en jong volwasse lewe voor, maar kan enige tyd ná puberteit gebeur. Soms word ’n man wat ’n nat droom het wakker, maar hy kan ook daardeur slaap. Sommige navorsers meen egter ’n vrou moet wakker word en bewus wees van ’n orgasme voordat dit as ’n nat droom geld. Vaginale nattigheid is nie ’n aanduiding dat ’n vrou ’n orgasme bereik het nie. In ’n omvangryke studie het mans en vroue aangemeld sowat 8% van hul alledaagse drome hou verband met die een of ander vorm van seksuele aktiwiteit. Van dié drome het 4% vir albei geslagte in ’n orgasme geëindig. Die voorkoms van nagtelike stortings wissel grootliks. Volgens sommige mans was dit vanweë seksuele onaktiwiteit vir ’n tydperk van een tot twee weke – wanneer hulle nie seks gehad of gemasturbeer het nie.


Piekel-inmaak of -inlê is die proses om die leeftyd van voedsel te preserveer of te verleng deur anaërobiese fermentasie in soutwater of deur dit in asyn te dompel. Dit word dan piekels genoem, of gepiekelde komkommers, kool en so aan. Die piekelproses sal gewoonlik die kos se tekstuur en smaak beïnvloed. In Oos-Asië word vinaigrette (plantolie en asyn) ook as piekelmiddel gebruik. Voedsel wat gepiekel word, is onder meer vleis, vrugte, eiers en groente. Nog 'n kenmerkende eienskap is 'n pH van 4,6 of laer, wat voldoende is om bakterieë dood te maak. Piekel kan bederfbare kos maande lank preserveer. Antimikrobiese kruie en speserye, soos mosterdsaad, knoffel, kaneel en naeltjies, word dikwels bygevoeg. As die kos voldoende vog bevat, kan piekelsoutwater geskep word deur bloot sout by te voeg. Byvoorbeeld, Duitse suurkool en Koreaanse kimchi word gemaak deur sout op die groente te gooi om oortollige water uit te trek. Natuurlike fermentasie teen kamertemperatuur, deur melksuurbakterieë, skep die verlangde suurgehalte. Ander piekels word gemaak deur groente in asyn te plaas.


BZN (Band Zonder Naam; Nederlands vir "Musiekgroep Sonder Naam") was 'n suksesvolle Nederlandse popgroep wat baie treffers gehad het tussen 1966 en 2007. Deur 'n kombinasie van hoë produktiwiteit en 'n gedissiplineerde werksetiek, met 'n besondere goeie aanvoeling vir dit wat hulle aanhangers wou hoor, het BZN 'n dertig-jarige teenwoordigheid op die treffersparade in Nederland gehad, in 'n mate vergelykbaar met dié van Cliff Richard in die Verenigde Koninkryk. BZN het meestal Engelse en Franse musiek opgeneem, maar het ook sukses behaal met materiaal in Nederlands en Duits. BZN begin as 'n pop-rock-musiekgroep in hul tuisdorp, Volendam in 1966, waar hulle musiek soortgelyk aan vroeë Bee Gees-musiek gemaak het. Die aanvanklike groep het bestaan uit Jan Veerman (sanger), Cees Tol (kitaar), Evert Woest Burg (kitaar) Jan Tuijp (baskitaar) en Gerrit Woest Burg (tromme). In die vroeë 1970's, het die groep oorgeskakel na hard-rock en sukses behaal op die Top-40 treffersparade.


'n Ontwykende persoonlikheidsteuring is 'n persoonlikheidsteuring wat gekenmerk word deur 'n deurdringende patroon van sosiale inhibisie, gevoelens van ontoereikendheid, en hipersensitiwiteit vir kritiek. Dit begin gedurende vroeë volwassenheid en dit presenteer in 'n verskeidenheid kontekste. Hierdie artikel is ’n saadjie. Voel vry om Wikipedia te help deur dit uit te brei.


Edenburg is 'n voorstad van Johannesburg in Suid-Afrika. "Subplek Edenburg". Sensus 2011. Hierdie artikel omtrent 'n plek in Johannesburg is slegs ’n saadjie. Jy kan Wikipedia help deur dit uit te brei.


Die Canon EOS 20D is 'n 8.2-megapieksel semi-professionele digitale enkellensreflekskamera, aangekondig op 19 Augustus 2004 teen 'n aanbevole kleinhandelprys van VS$1,499. Dit is die opvolger van die EOS 10D, en is opgevolg deur die EOS 30D in Augustus 2006. Dit aanvaar EF en EF-S lense en maak gebruik van 'n APS-C grootte beeldsensor. Die 20D beskik oor 'n nuwe sensor en 'n groter megapiekseltelling (8,2 megapieksels in plaas van 6,3) en behou die Canon 1.6x krimpfaktor. Die 20D ondersteun USB 2.0. Die 20D het 'n groter buffer en kan meer raampies per sekonde skiet. Dit maak ook gebruik van die E-TTL II flitsmetingstelsel en het 'n DIGIC II-beeldverwerker.


Kyalami Landbouhoewes is 'n voorstad van Johannesburg in Suid-Afrika. Dit val in Johannesburg-gebied A. "Subplek Kyalami Landbouhoewes". Sensus 2011. Hierdie artikel is ’n saadjie. Voel vry om Wikipedia te help deur dit uit te brei.


Die transurane is die chemiese elemente met atoomgetalle groter as 92 (die atoomgetal van uraan). Al dié elemente is onstabiel en verval radioaktief in ander elemente. Van die elemente met atoomgetalle 1 tot 92 word die meeste in die natuur aangetref. Hul isotope het ’n stabiele (soos waterstof) of baie lang halfleeftyd (soos uraan), of word geskep as algemene vervalprodukte van uraan en torium (soos radon). Die uitsonderings is 43, 61, 85 en 87; al vier kom in die natuur voor, maar net in baie klein takke van die uraan- en torium-vervalkettings; dus is hulle almal buiten element 87 eers in die laboratorium ontdek en daarna in die natuur. Alle elemente met ’n groter atoomgetal is eers in die laboratorium ontdek met neptunium en plutonium wat later ook in die natuur ontdek is. Hulle is almal radioaktief, met ’n halfleeftyd wat baie korter is as die ouderdom van die Aarde. As enige atome van hierdie elemente dus enigsins bestaan het met die vorming van die Aarde, het hulle lank gelede reeds verval.


Ds. Jacobus Albertus (Koos) van Rooy (plaas Wonderboom, distrik Albert (Burgersdorp), Kaapkolonie, 9 Augustus 1868 – Pretoria, 11 Augustus 1962) was predikant in drie werkkringe van die Gereformeerde Kerk, naamlik Postmasburg 1895–1898, die kombinasie Waterberg-Pietersburg 1898–1905 en Bethulie 1905–1931. Nadat hy sy emeritaat aanvaar het, het hy tot sy eindelike aftrede in 1941 as sekretaris-penningmeester van die Administratiewe Buro op Potchefstroom gewerk. Met die viering van sy 90ste verjaardag tydens 'n saamtrek op Potchefstroom in Augustus 1958 van sowat 300 familielede, het sen. Jan de Klerk gesê hy sien in ds. Van Rooy meer as 'n mens; hy het hom as 'n simbool gesien. Soos pres. Paul Kruger 'n simbool van Suid-Afrika se nasionale aspirasies was, so was ds. Van Rooy vir hom 'n simbool van godsvrug, van arbeidsaamheid in belang van land en volk, van offervaardigheid en nederigheid. Koos van Rooy was ’n seun van die Nederlandse immigrant J.C. van Rooy, en dié se Vlaamse vrou, Anne Françoise Holsters.


Eddie Barlow (1940–2005) was ’n veelsydige Suid-Afrikaanse krieketspeler. Hy was bekend vir sy veggees en aanvallende benadering met beide kolf en bal. Van 1961 tot 1970 het hy in 30 toetse vir Suid-Afrika gespeel en 2 516 toetslopies teen ’n gemiddeld van 45,74 lopies per kolfbeurt aangeteken. In dieselfde tyd neem hy ook 40 toetspaaltjies en benut hy 35 vangskote. Sy eersterangse loopbaan strek oor vier dekades (van 1959 tot 1983). Hy het ook provinsiale rugby gespeel, onder meer as senter vir Transvaal teen die All Blacks in 1960. Barlow is op 12 Augustus 1940 in Pretoria in die destydse Transvaal gebore. Vanaf die 1960's was die bebrilde Barlow 'n gewilde en maklik herkenbaar figuur in Suid-Afrikaanse krieket gewees. Hy was nie net 'n kranige lopie-maker nie, maar ook 'n gereelde paaltjievraat en 'n veelsydige speler op die internasionale toneel. Hy het van 1959/60 tot 1967/68 eersterangse krieket vir die destydse Transvaal en Oostelike Provinsie gespeel, daarna het hy in die seisoene van 1968/69 tot 1980/81 vir die Westelike Provinsie uitgedraf.


Steven Seagal (* 10 April 1952 in Lansing, Michigan) is 'n Amerikaanse akteur, filmregisseur en -vervaardiger. Code of Honor (2016) Absolution (2015) - Vinnie Jones Gutshot Straight (2014) - Paulie Trunks A Good Man (video, 2014) - Alexander Force of Execution (2013) - Alexander Coates Maximum Conviction (2012) - Cross True Justice (televisieserie, 2010–2012) - Elijah Kane Machete (2010) - Torrez Born to Raise Hell (2010) - Robert 'Bobby' Samuels Steven Seagal: Lawman (TV-reeks, 2009–2010, 2014) - homself A Dangerous Man (video, 2009) - Shane Daniels Driven to Kill (video, 2009) - Ruslan Drachev Against the Dark (video, 2009) - Meester in die Tao-swaardgeveg The Keeper (2009) - Roland Sallinger Kill Switch (video, 2008) - Jacob Stillwell Pistol Whipped (video, 2008) - Matt Conlin Urban Justice (video, 2007) - Simon Ballister The Onion Movie (2008) - Cock Puncher Flight of Fury (video, 2007) - John Sands Attack Force (video, 2006) - Marshall Lawson Shadow Man (video, 2006) - Jack Foster Mercenary for Justice (video, 2006) - John Seeger Black Dawn (video, 2005) - Jonathan Cold Today You Die (video, 2005) - Harlan Banks Submerged (video, 2005) - Chris Cody Into the Sun (2005) - Travis Hunter Out of Reach (video, 2004) - William Lansing Clementine (2004) - Jack Miller Belly of the Beast (video, 2003) - Jake Hopper Out for a Kill (video, 2003) - Prof. Robert Burns The Foreigner (2003) - Jonathan Cold Half Past Dead (2002) - Sasha Petrosevich Ticker (2001) - Frank Glass Exit Wounds (2001) - Orin Boyd The Patriot (1998) - Dr. Wesley McClaren Fire Down Below (1997) - Jack Taggart The Glimmer Man (1996) - Lt.


Leon de Stadler is ’n taalkundige en professor in Afrikaanse taalkunde aan die Universiteit van Stellenbosch. Leon George de Stadler is in 1953 gebore. Hy studeer aan die Universiteit Stellenbosch en behaal hier in 1977 die M.A.-graad en in 1983 die D.Litt.-graad met ’n proefskrif Oor die struktuur van die naamwoordstuk in Afrikaans. By sy alma mater is hy vanaf 1976 as junior lektor, later as senior lektor en vanaf 1993 as professor werksaam in die Departement Afrikaans-Nederlands, waar hy in Taalkunde spesialiseer. Hy was ook ’n direkteur van die Stellenbosch Taalsentrum en professor in Dokumentontwerp. In hierdie hoedanigheid speel hy ’n belangrike rol met die vasstel van die universiteit se taalbeleid. Hy was direkteur van SAGUS, ’n aktiewe lid van die Taalkommissie en ’n stigsterslid van die nasionale Spesiale Belangstellingsgroep oor Veeltaligheid in hoër onderwys. By die Katholieke Universiteit van Nijmegen in Nederland is hy buitengewone professor en gee hier lesings vir ’n maand in elke jaar. Sy professionele lidmaatskappe sluit in die Linguistics Society of Southern Africa, die Suid-Afrikaanse Akademie vir Wetenskap en Kuns en die International Comparative Literature Association. Hy is getroud met Amanda, ook ’n taalkundige.


Die Blousoetbessie (Bridelia cathartica G.Bertol. subsp. cathartica) kom voor in KwaZulu-Natal. Die SANBI-rooilys vermeld drie ondersoorte of variëteite: Bridelia cathartica G.Bertol. subsp. cathartica (LC) Bridelia cathartica G.Bertol. subsp. melanthesoides (Baill.) J.Léonard var. melanthesoides (NE} Bridelia cathartica G.Bertol. subsp. melanthesoides (Baill.) J.Léonard var. melanthesoides forma melanthesoides (NE) Blousoetbessies kom van Soedan tot Namibië en Suid-Afrika in verskeie vorme en ondersoorte voor. Die ondersoort cathartica in Suid-Afrika en Mosambiek. Dit is 'n struik of boompie met lang sigsag-takke. Blomme, in klein klompies, is manlik of vroulik, gewoonlik op dieselfde plant. Hulle is groenerig geel. Die vrugte is eiervormig of rond, rooi-pers of swart. "SANBI-rooilys" (in Engels). Geargiveer vanaf die oorspronklike op 19 April 2020. "Flora of Zimbabwe" (in Engels). Geargiveer vanaf die oorspronklike op 6 Augustus 2016.


Electron is 'n industriële gebied in Johannesburg, Suid-Afrika. "Subplek Electron". Sensus 2011. Hierdie artikel omtrent 'n plek in Johannesburg is slegs ’n saadjie. Jy kan Wikipedia help deur dit uit te brei.


'n Hoofmonnik of Toordokter (Chief of Chief Friar soos dit in Engels bekend staan), is 'n vlinder, Amauris echeria, met 18 subspesies, en behoort tot die familie van vierpootskoenlappers (Nymphalidae). Dit kom in Suid-Afrika meestal in laagliggende gebiede voor, asook by berghange vanaf Nigerië tot Eritrea en suid tot by Malawi en Zambië. In die suide van Mosambiek, Zimbabwe, Botswana en Swaziland kom dit op laer vlakke voor, en daal na seevlak in die suidelike distrikte van Suid-Afrika. Die Hoofmonnik kom meestal in bergwoude en lae berghange voor, maar in Suid Afrika kom dit ook in laagliggende gebiede voor. Swart bokant met roomkleurige kolle op die voorvlerk. Die vlerkspan van die mannetjie is 55 – 65 mm, en die van die wyfie is 63 – 70 mm.Verwysingfout: Ongeldige etiket <ref>; "refs" sonder inhoud moet 'n naam hê Alfabetiese lys van Suid-Afrikaanse vlinders "Amauris echeria". IUCN Rooilys van Bedreigde Spesies. Weergawe 2016-3. Internasionale Unie vir die Bewaring van die Natuur. 2008.AS1-onderhoud: ref=harv (link) "SANBI Biodiversity Series 16.


Lien Roux-de Jager (1940-) is ’n Afrikaanse skrywer van jeugverhale, wetenskapfiksie, spanningsverhale en liefdesverhale. Sy skryf ook onder die name Heléne Roux en Joléne de Koningh. Helena Roux is op 22 Augustus 1940 in Pretoria gebore as die enigste kind van haar ouers. Sy matrikuleer in 1957 aan die Afrikaanse Hoër Meisieskool in Pretoria en behaal dan later deur deeltydse studie ’n B.A.-graad aan die Universiteit van Suid-Afrika. Na skool sluit sy aan by die Weerburo en werk daarna by verskillende staatsdepartemente. In ’n lang loopbaan doen sy verskeie vreemde dinge, soos fossiele onder ’n mikroskoop voorberei vir navorsing, poppeteater en die skryf van draaiboeke. Oorwegend is sy egter vanaf 1981 werksaam as ’n bedryfsredakteur vir verskeie korporatiewe nuusblaaie en tydskrifte, waaronder die kindertydskrif van die Departement van Omgewingsake, Skipper RSA, Focus (in-huis nuusbrief van die Raad vir Geesteswetenskaplike Navorsing), Forum (nuusbrief van die Transvaalse Provinsiale Administrasie), Bulletin (nuusbrief vir die Sielkunde-vereniging van Suid-Afrika), Monitor (nuusbrief vir die Suid-Afrikaanse Mediese en Tandheelkundige Raad), Interface (nuusbrief vir die maatskappy Technicare) en Kruin Koerier (’n gemeenteblad).


William Rowland is hoof uitvoerende beampte van die Nasionale Raad vir Blindes en ’n digter en kinderverhaalskrywer. William Peter Rowland is op 7 Maart 1940 in Seepunt in Kaapstad uit ’n Engelssprekende huis gebore. Hy word op vierjarige ouderdom verblind in ’n skietongeluk. Sy ouers stuur hom na die Skool vir Blindes op Worcester vanaf 1948 tot met sy matrikulasie in 1958, waar hy deur medium Afrikaans sy skoolonderrig ontvang. Sy Nasionale Senior Sertifikaat behaal hy met onderskeiding, insluitende die hoogste punte landwyd in Afrikaans en Engels. Daarna is hy in 1959 na Londen waar hy as fisioterapeut opgelei word by die Royal National Institute for the Blind en in 1962 kwalifiseer. In Engeland het hy ook ’n drieman poporkes. Ná kwalifikasie werk hy ’n paar maande lank in Engeland om geld te spaar om deur Europa te reis. Met sy terugkeer uit Europa werk hy eers as fisioterapeut by die Lady Michaelis Ortopediese Hospitaal en daarna in privaat praktyk, waarna hy in 1966 ’n betrekking aanvaar as skakelbeampte van die Suid-Afrikaanse Nasionale Raad vir Blindes.


Die Hantam Nasionale Botaniese Tuin is by Nieuwoudtville in die Karoo. Die park lê 5 km suidoos van die dorp langs die Oorlogskloofpad. In die winter val die reën op die Bokkeveldplato en daarom bloei die meeste veldplante in Augustus tot die middel van Oktober. Daar is al 'n 1 350 plantspesies aangeteken. Die kontrei is wêreldbekend om sy bolplante. Mooi rotsformasies in die dolerietkoppe maak die landskap interessant vir mense wat in die geologie belangstel. Baie voëls soos die bloukraanvoëls en sekretarisvoël sowel as jakkalse, bobbejane, steenbokke en ystervarke kom hier voor. Dit is die enigste nasionale botaniese tuin in die Noord-Kaap en beslaan 6 200 ha waarvan die grootste deel bedek is met renosterveld. Nege wandelroetes is in die park uitgelê. Hantam-Karoo, 'n streek in Suid-Afrika. www.sanbi.org Koördinate: 31°23′50″S 19°10′12″O / 31.39722°S 19.17000°O / -31.39722; 19.17000


E. Serfontein (*2 September 1895, Kroonstad –†19 September 1949, Bloemfontein) was ’n Afrikaanse skrywer en dramaturg, wat veral bekend raak vir sy spookverhale. Onder die skuilnaam Flaneur skryf hy die speurverhaal Die getuie vir die verdediging. Evert Philippus Serfontein was op 2 September 1895 in die distrik Kroonstad gebore as enigste seun en een van twee kinders van Evert Philippus Serfontein en Elisabeth Christina Wilhelmina Serfontein. Hy het ’n suster, Aletta Johanna. Tydens die Anglo-Boereoorlog is hy as kind in die Kroonstad konsentrasiekamp Hy ontvang sy eerste skoolopleiding op Kroonstad en matrikuleer dan op Boshof in die Oranje-Vrystaat. Hierna studeer hy verder aan die Grey-Universiteitskollege op Bloemfontein, waar hy sy B.A.-graad verwerf. Van 1921 tot 1926 gee hy onderwys en gaan dan in 1926 na die Verenigde State van Amerika. Hier studeer hy aan die Columbia Universiteit in New York in die skrywe van kortverhale, die joernalistiek, die drama en die Amerikaanse “feature article”. By sy terugkeer in 1927 gee hy weer onderwys, waar hy onder andere hoof word van die Robert Bowie-skool op Tempe naby Bloemfontein.


'n Geofiet is volgens die definisie van Raunkiaer (1934) 'n plant wat 'n ondergrondse orgaan besit soos 'n blombol, 'n knol of 'n wortelstok wat dit in staat stel om 'n droë seisoen te oorleef, terwyl die plant se bogrondse blare elke jaar afsterf. Hierdie definisie is later bygewerk, maar vorm steeds die basis vir die begrip geofiet. Veral gebiede met 'n mediterreense bioom is ryk aan geofiete: hulle is winterreëngebiede met 'n droë somer. Die Kaapse floraryk is daarvan die rykste gebied. Die Kaapgebied soos hier aangegee omvat die kusfynbos, bergfynbos en die sukkulente Karoo en strek van Lüderitz in Namibië tot Kaapstad en Grahamstad in die ooste. Die aantalle geofiete is uitsonderlik groot. Omdat spesies steeds hersien word, kan die getalle verder verander. The life forms of plants. Raunkiaer C. 1934. Oxford: Clarendon Press. An overview of the Cape geophytes Serban Porches, Richard M. Cowling, Peter Goldblatt, John C. Manning, Deirdré A. Snijman Biological Journal of the Linnean Society, 87: 27–43. (2006)


Paul J. Smit is ’n Afrikaanse skrywer van jeugverhale en ook skrywer van verskeie werke oor sportwetenskap en liggaamlike opvoeding. Smith skryf ook onder die skuilnaam Paul Jaco. Paul Jacobus Smit behaal in 1964 die B.A. Honneurs-graad en in 1965 die M.A.-graad in Liggaamlike Ontwikkeling aan die Universiteit van Pretoria, laasgenoemde met ’n verhandeling oor Die invloed van apnoïiese duike op sekere fisiologiese prosesse. In 1969 verwerf hy ’n Ph.D.-graad aan die Universiteit van die Witwatersrand met ’n proefskrif oor Anthropometric motor performance and physiological studies on South African children involved in a nutritional status survey. Hy is vir lank betrokke by die Universiteit van Pretoria se Sportnavorsing-instituut en skryf verskeie artikels in vakkundige tydskrifte en hoofstukke in boeke oor menslike groei en geestelike ontwikkeling. As fiksheidsfanatikus het hy Tasmanië te voet deurkruis en het al geduik reg rondom die Suidkus van Afrika, die Middellandse See en in Australië Hy bly in Phalaborwa. Hy skryf die jeugreeks oor Die Paddaman, waarin ’n sportonderwyser ’n paar seuns leer diepseeduik en hulle dan spannende avonture beleef langs en in die water.


In die Vrystaat Nasionale Botaniese Tuin buite Bloemfontein is 'n plantversameling wat die inheemse flora van die Vrystaat, Noord-Kaap en Lesotho weerspieël. Die tuin van 70 ha is in 1965 by Bainsvlei aangelê, ongeveer 10 km noord van die middestad en in 'n vallei tussen skilderagtige dolerietkoppe. 'n Vierhonderd plant-, 140 voël-, 50 soogdier- en 50 reptielspesies kom in die park voor. 'n Wildeolyfboom (Olea europaea subspesie africana) is waarskynlik ouer as 200 jaar. In die herbarium word 50 000 spesies bewaar. Verder is daar 'n voëlkykskuiling, 'n dam en wye grasperke. www.places.co.za www.sanbi.org Koördinate: 29°03′08″S 26°12′39″O / 29.05222°S 26.21083°O / -29.05222; 26.21083


Barend J. Toerien (1921–2009) was ’n Afrikaanse digter en skrywer, wat as bibliotekaris vir die Verenigde Volke Organisasie (voorganger van die Verenigde Nasies) in New York en ook in Suid-Afrika vir verskeie biblioteke werk. Barend Jacobus Toerien was op 29 Maart 1921 op die plaas Steenwerp in die distrik Porterville in die Swartland gebore. Hy het ’n broer en ’n suster. Sy geboorteplaas is vandag Voorberg-gevangenis. In sy jeugjare het hy ’n problematiese verhouding met sy uiters streng, konserwatiewe pa, van wie hy nie liefde of erkenning ontvang nie. In 1938 matrikuleer hy aan die Hoërskool Porterville en studeer daarna vanaf 1939 aan die Universiteit van Stellenbosch, waar hy in 1941 die B.A.-graad verwerf en saam met Etienne Leroux in Dagbreek-koshuis bly. Sy kleinneef, die bekende komponis Hubert du Plessis, matrikuleer ’n jaar ná hom op Porterville en bly ook in Dagbreek, waar hulle goeie vriende word In 1942 sit hy sy studies voort aan die Universiteit van Kaapstad met die doel om hom as onderwyser te bekwaam en ’n onderwysdiploma te verwerf, maar verander van studierigting en behaal dan in 1943 ’n Diploma in Biblioteekkunde.


Hrad Rabí (Afrikaans: Rabí-kasteel, Duits: Burg Raby) is die ruïne van 'n laat-Gotiese hoogteburg in Tsjeggië, geleë in die gelyknamige nedersetting in die Suidwes-Boheemse distrik Okres Klatovy. Die kasteel is in 1978 tot nasionale kulturele monument verklaar en in die 1980's gerestoureer. Die kasteel het in die bergstreek Bavorovská vrchovina, op 'n hoogte van 480 m bo seevlak, aan die boloop van die Otavarivier en sowat 10 km noordoos van die stadjie Sušice ontstaan. Dit is een van die magtigste en mees versterkte vestings in Tsjeggië en heel Sentraal-Europa, met 'n oppervlakte wat in sy bloeitydperk omstreeks 10 000 vierkante meter beslaan het. Sy kasteeltoring was die tweede grootste in Boheme na dié van die Karlštejn-kasteel. Die eerste gedokumenteerde verwysing na Hrad Rabí dateer van 1380, maar heel waarskynlik het die kasteel al in die 12de eeu ontstaan, soos uit enkele Romaanse stylelemente blyk, met 'n hoë uitkyktoring in sy middel en 'n binnehof. Landbougeriewe het eweneens deel uitgemaak van die kompleks. Om die handelsroete tussen Sušice en Horažďovice asook goudmynbou langs die Otava te beskerm, is vir die vesting 'n strategiese ligging op 'n heuwel gekies.


Henry Cavendish (10 Oktober 1731 – 24 Februarie 1810) was ’n Britse wetenskaplike wat waterstof en die chemiese samestelling van water (die verskillende dele waaruit dit saamgestel is) ontdek het. Cavendish het die Aarde se massa en digtheid met die Cavendish-eksperiment gemeet. Hy studeer aan Peterhouse, wat deel is van die Universiteit van Cambridge is, maar het nie gegradueer nie. Cavendish het 'n laboratorium in sy pa se huis in Londen gebou, waar hy amper vyftig jaar gewerk het. In die tyd het hy sowat 20 wetenskaplike referate gepubliseer. Tog word hy as een van die grootste wetenskaplikes van sy tyd beskou. Hy het feitlik al sy tyd aan wetenskaplike navorsing gewy. Hy het die samestelling van lug bestudeer, waarin hy 20,8% suurstof gevind het. In 1766 ontdek Cavendish waterstof. In dieselfde jaar wen hy die Copley-medalje. Het het ook die edelgas argon in 1785 aangedui. Hy het beweer dat die krag tussen twee elektriese voorwerpe kleiner word as hulle verder uitmekaar beweeg. Soos die afstand verdubbel, sal die krag tot 'n kwart van wat dit vantevore was afneem. Dit was die basis van die omgekeerde kwadraatwet.


Die Martin Baltimore is 'n tweemotorige bomwerper wat ontwerp was volgens Britse spesifikasies as 'n opvolger vir die Martin Maryland. Die vliegtuig is gebruik deur die Franse Lugmag, Britse Lugmag, Suid-Afrikaanse Lugmag en Britse Vloot tydens die Tweede Wêreldoorlog. Die eerste prototipe bekend as die Martin 187 het op 14 Junie 1941 sy nooiensvlug voltooi, veertien maande nadat die Britse Lugmag 'n bestelling vir 400 vliegtuie geplaas het. Die 400 vliegtuie is as volg afgelewer: 50 Mk I's, 100 Mk II's en 250 Mk III's. Die drie modelle het dieselfde motors gehad, vier masjiengewere aan die sye, een wat agtertoe kon vuur en vier in die ventrale posisie. Slegs die dorsaleskiettoring het verskil van die drie modelle; die Mk I en Mk II's het een en twee Vickers K-masjiengewere onderskeidelik gehad en die Mk III was toegerus met 'n vier masjiengeweer Boulton Paul-skiettoring. Nie 'n enkele eenheid van die vliegtuig het in die Amerikaanse Lugmag diens gedoen nie. Bombers 1939–1945 Kenneth Munson, Bounty Books 2012 ISBN 978-0-7537-2172-8


Dr. Gideon Daniel Roos (Worcester, 28 Oktober 1909 – Johannesburg, 9 Maart 1999) was ’n akteur, omroeper, direkteur-generaal van die SAUK en stigter (in 1962), voorsitter en besturende direkteur van die Suid-Afrikaanse Musiekregteorganisasie (Samro) en Dramatiese, Artistieke en Letterkundige Regteorganisasie (Dalro, gestig in 1968 of '69). So het hy die grondslag vir die beskerming van outeursregte in Suid-Afrika gelê. In die Afrikaanse kunsteater veral het Gideon Roos hom onderskei, in die begin van die dertigerjare in Kaapstad en in die veertigerjare in Johannesburg, as toneelspeler en vertaler. Hy en sy eggenote, Esther Mentz, het ook opgetree in die eerste Afrikaanse klankrolprente wat in die veertigerjare gemaak is. Roos word saam met mense soos proff. C.M. van den Heever en T.J. Haarhoff uitgesonder as Afrikaners wat weens die politieke verskille onder lede van dié groep nie op kulturele terrein ten volle aanvaar is nie, al was hy "toneelmens en radioman by uitnemendheid". Gideon Roos was ’n seun van die Springbokkaptein Paul Roos, na wie die Hoër Jongenskool op Stellenbosch die Paul Roos Gimnasium genoem is.


’n Fabergé-eier (Russies: яйцо Фаберже; jaitso Faberzje) is een van ’n beperkte getal juweliersware in die vorm van ’n eier wat tussen 1885 en 1917 deur Peter Carl Fabergé en sy maatskappy vervaardig is. Die beroemdstes is dié wat vir die Russiese tsaars Aleksander III en Nikolaas II gemaak is as Paasgeskenke vir hul vroue en ma's; dit word dikwels die "keiserlike" Fabergé-eiers genoem. Die Huis van Fabergé het meer as 50 keiserlike eiers gemaak, waarvan 43 bewaar gebly het. Nog twee is vir Paasfees van 1918 beplan, maar het nooit hul bestemming bereik nie weens die Russiese Rewolusie. Ná die rewolusie het die Fabergé-familie Rusland verlaat. Die handelsmerk is sedertdien verskeie kere verkoop en verskeie maatskappye het eierverwante produkte onder die Fabergé-naam vervaardig. Van 1998 tot 2009 het die Victor Mayer-juweliersmaatskappy ’n beperkte getal Fabergé-eiers van erfstukgehalte vervaardig onder Unilever se lisensie. Die handelsmerk behoort nou aan Fabergé Beperk, wat juweliersware met ’n eiertema maak. Die eerste Fabergé-eier is gemaak vir tsaar Aleksander III, wat in 1885 besluit het om vir sy vrou, keiserin Maria Fjodorowna, ’n Paaseier te gee, moontlik om die 20ste herdenking van hul troudag te vier.


Plutonium is 'n chemiese element met die simbool Pu en atoomgetal 94. Dit is 'n silwerwit aktinied. In 1940 is plutonium ontdek deur Glenn Seaborg, Edwin McMillan, JW Kennedy en AC Wahl aan die Universiteit van Kalifornië, Berkeley nadat hulle uraan gebombardeer het met deuterium in 'n siklotron, maar hierdie ontdekking het vir 'n geruime tyd geheim gebly. Vir die Manhattan-projek is daar tydens die Tweede Wêreldoorlog kernreaktors gebou om die plutonium te produseer wat nodig was vir die twee atoombomme Trinity en Fat Man. Plutonium is gebruik omdat daar net één atoombom gemaak kon word met uraan as gevolg van die enorme hoeveelheid benodigde materiaal en die koste. Die eerste kernontploffing in die geskiedenis was dus as gevolg van 'n plutoniumbom. Plutonium is vernoem na die dwergplaneet (toe nog 'n planeet) Pluto. Hiermee is 'n tradisie voortgesit, want die twee voorafgaande elemente is genoem uraan na Uranus en neptunium na Neptunus. Behalwe dat hulle daarna vernoem is, het die elemente niks met die planete te doen nie. Die naam plutonium vir die chemiese element met atoomgetal 94 is amptelik bekend gemaak op 21 Maart 1942.


Joahas was die sewentiende koning van die koninkryk van Juda en het 3 maande regeer. Hy was uit die familie van koning Dawid en seun van koning Josia. Hy het op die ouderdom van 23 jaar koning geword. Die koning van Egipte het hom as koning onthef en sy broer in sy plek as koning aangestel. Hy is deur sy broer Jojakim opgevolg. Die Bybel (1953-Vertaling) Reinecker, Fritz: Lexikon zur Bibel. R. Brockhaus Verlag, Wuppertal 1981. ISBN 3-417-24528-1 Lys van konings van Israel Lys van persone in die Bybel Hierdie artikel is ’n saadjie. Voel vry om Wikipedia te help deur dit uit te brei.


Joas was die agtste koning van die koninkryk van Juda en het 40 jaar regeer. Hy was uit die familie van koning Dawid en die seun van koning Ahasia. Hy is as baba deur prinses Jehoseba gered en vir 6 jaar in die tempel in Jerusalem versteek, nadat Atalia, koning Ahasia se moeder, al die aanspraakmakers op die troon laat vermoor het. Toe hy 7 jaar oud was het die priester Jojada vir Atalia laat doodmaak en Joas as koning laat verklaar. Volgens die Bybel het hy aanvanklik gedoen wat reg was in die oë van die Here, maar het later na die vleitaal van die volk se leiers geluister en die seun van die priester Jojada laat vermoor. Hy is opgevolg deur sy seun Amasia. Die Bybel (1953-Vertaling) Reinecker, Fritz: Lexikon zur Bibel. R. Brockhaus Verlag, Wuppertal 1981. ISBN 3-417-24528-1 Lys van konings van Israel Lys van persone in die Bybel Hierdie artikel is ’n saadjie. Voel vry om Wikipedia te help deur dit uit te brei.


Hemprichse neushoringvoël (Lophoceros hemprichii) is 'n neushoringvoëlspesie in die Bucerotidae-familie. Dit word in Djibouti, Eritrea, Ethiopië, Kenia, Somalië, Suid-Soedan en Uganda aangetref. Hierdie voël verskyn as "nie bedreig" op die IUBN-rooilys. Wikispecies het meer inligting oor: Lophoceros hemprichii "Lophoceros hemprichii". IUCN Rooilys van Bedreigde Spesies. Weergawe 2013.2. Internasionale Unie vir die Bewaring van die Natuur. 2012. Besoek op 26 November 2013.AS1-onderhoud: ref=harv (link)


Keiviïet-Y is 'n ytterbium-sorosilikaat met die formule Yb2Si2O7. Keiviïet-Y is isostruktureel met thortveitiet en dit vorm 'n oplossingsreeks met keiviïet-Y, die yttrium-weergawe "mindat 2178" (in Engels). Geargiveer vanaf die oorspronklike op 2 April 2019. The crystal structures of the rare earth pyrosilicates Yu. I Smoli, Yu. F. Shepelev Acta Cryst. B (1970) B26, 484. Hierdie mineraal-verwante artikel is 'n saadjie. U kan die wikipedia help deur dit uit te brei.


’n Blin (meervoud: blini; Russies: блин, блины; verkleinwoord: блинчик, blintsjik) is ’n soort Russiese pannekoek wat tradisioneel van koring- of (al hoe minder) van bokwietmeel gemaak en saam met suurroom, dikmelkkaas, botter, kaviaar en ander bykosse voorgesit word. In Russies is blin die enkelvoud en blini die meervoud, maar omdat die enkelvoud so selde voorkom, gebruik baie mense in ander tale die woord "blini" vir die enkelvoud. Die Afrikaanse (dubbele) meervoud is dan "blini's". Soms word die verkleinwoord, blintsjik(i), gebruik. Die Russiese woord kom van die Oudrussiese млинъ (mlin). Dit het oorspronklik ’n gereg van gemaalde meel beteken, afgelei van die Oekraïense term mlin vir "meul" en vandaar die Oekraïense woord млинець (mlinets) vir blin. Die Joodse blintz het blykbaar uit die blin ontstaan. Dit is ’n dun pannekoekie wat gewoonlik van koringmeel gemaak en om ’n vulsel van kaas of vrugte gevou word. Dit word dan weer gebraai of gebak.


Protoslawies is die onbekende, gerekonstrueerde taal waaruit al die Slawiese tale ontstaan het. Dit verteenwoordig die taal wat die Slawiërs van omstreeks die 5de tot die 9de eeu gepraat het. Nes met ander prototale is geen geskrifte al ontdek nie; geleerdes het die taal gerekonstrueer met inagneming van bekende Slawiese en ander Indo-Europese tale. In die tyd dat die taal gepraat is, het die Slawiessprekende streek geweldig uitgebrei, en daarmee saam die taal. Verskillende dialekte het vroeg in dié tyd begin ontstaan, maar algemene taalkundige eenvormigheid en wedersydse begrip tussen die dialekte het nog ’n paar eeue voortgeduur. Klankveranderings het dikwels oor die hele gebied versprei. Die Protoslawiese tydperk word gewoonlik in drie dele verdeel: ’n vroeë tyd met min of geen dialektiese verskille ’n middelste tyd met gemiddelde dialektiese verskille ’n laat tyd met aansienlike verskille Die eerste Slawies wat in geskrifte aangetref word, is ’n dialek uit die laat 9de eeu wat om Thessaloniki in Masedonië (Griekeland) gepraat is; dit word aangetref in Ou Kerkslawiese manuskripte. Hierdie artikel is vertaal uit die Engelse Wikipedia


Nekrasoviet is 'n seldsame koper-vanadium-sulfosout mineraal met die formule Cu26V2(Sn,As,Sb)6S32. Dit kristalliseer in die isometriese kristalstelsel en kom voor as klein korrels in ertsaggregate. Dit is 'n bruin ondeursigtige metaliese mineraal met Mohs-hardheid van 4,5 en 'n relatiewe digtheid van 4,62. Dit is die eerste keer in 1984 in die Khayragatsch ertsafsettings van Oos-Uzbekistan beskryf en is vernoem na die Russiese mineraloog Ivan Yakovlevich Nekrasov (gebore 1929). Mineraal Relatiewe digtheid Mohs se hardheidskaal Mindat data with locations Webmineral data Mineral Data Publishing – PDF


Siklosilikate (vanaf die Grieks κύκλος kuklos, sirkel) is silikate met verbinde tetraëders in 'n ringvorm met (SixO3x)2x− Hulle besit 'n Si:O verhouding van 1:3 en hulle bestaan as 3-lid ringe (Si3O9)6− of 6-lid ringe (Si6O18)12−. Hulle word in die Nickel–Strunz-klassifisaie: 09.C geplaas. 3-lid ring Benitoiet – BaTi(Si3O9) 6-lid ring Beril – Be3Al2(Si6O18) (Beril edelgesteentes soos Smarag (groen), Heliodoor (geel), Akwamaryn (seegroen)) Bazziet – Be3Sc2(Si6O18) Dioptaas - CuSiO3.H2O Sugiliet – KNa2(Fe,Mn,Al)2Li3Si12O30 Toermalyn – (Na,Ca)(Al,Li,Mg)3−(Al,Fe,Mn)6(Si6O18(BO3)3(OH)4


Hani Park is 'n township van Welkom in die Vrystaat, Suid-Afrika. Volgens die 2011-sensus het die nedersetting 'n bevolking van 9 600 gehad. "Hoofplek Hani Park". Sensus 2011.


Die lys van die Switserse veldslae toon, beginnende 58 v.C., die belangrikste militêre konflikte (oorloë, veldslagte en gevegte) op die geografiese gebied van die huidige Switserland of waarin die Switsers wesenlik betrokke was.


'n Gewetensbeswaarde of diensweieraar is 'n "individu wat die reg opeis om te weier om militêre diens te doen" op grond van sy of haar vryheid van denke, gewete of godsdiens. In party lande word gewetensbeswaardes toegedeel vir alternatiewe burgerlike diens as 'n plaasvervanger vir diensplig of militêre diens. Party gewetensbeswaardes beskou hulself as pasifiste, nie-intervensioniste, nie-weerstandbieders, nie-aggressiewes of antimilitariste. Op 8 Maart 1995 het die Verenigde Nasies se Menseregtekommissie in resolusie 1995/83 verklaar: "Mense wat militêre diens doen mag nie uitgesluit wees van die reg om gewetensbeswaar teen militêre diens aan te teken nie. Dit is in 1998 herbevestig toe resolusie 1998/77 verklaar het dat " 'n persoon gewetensbesware kan ontwikkel terwyl hy of sy militêre diensplig verrig". 'n Aantal organisasies oor die wêreld heen vier dié beginsel op 15 Mei as Internasionale Gewetensbeswaardesdag. Baie gewetensbeswaardes is al tereg gestel, in die tronk gesit en op ander maniere gestraf wanneer hulle oortuigings gelei het tot optrede wat met hul gemeenskap se regstelsel of die regering gebots het. Die regsdefinisie en status van gewetensbeswaar wissel oor die jare en verskil van land tot land.


Frank Frederick Borman (* 14 Maart 1928 - ; Kolonel) is 'n afgetrede vlieënier in die Amerikaanse Lugmag, lugvaartingenieur, toetsvlieënier en Nasa-ruimtevaarder. Hy is bekend as die bevelvoerder van Apollo 8, die eerste missie wat om die Maan gevlieg het. Tesame met sy bemanning van Jim Lovell en William Anders is hulle die eerste van 24 mense wat om die Maan gevlieg het. Hy het ook 'n 14-daguithourekord in die ruimte in Gemini 7 opgestel. Hy was deel van die komitee wat die brand op Apollo 1 ondersoek het. Nadat hy Nasa verlaat het word hy die hoof- uitvoerende beampte van Eastern Air Lines, 'n pos wat hy beklee het van 1975 tot 1986. Hy is 'n ontvanger van die Congressional Space Medal of Honor. Hy was ook deel van die span wat die Mosambiekse vliegtuigongeluk, waarin president Samora Machel gesterf het, ondersoek het. Ruimtevaardergroep 2 Wikimedia Commons het meer media in die kategorie Frank Borman. (en) Frank Borman in die Internet-rolprentdatabasis


Thomas Patten "Tom" Stafford (17 September 1930 - ; Luitenant-generaal, Amerikaanse Lugmag) is 'n voormalige Amerikaanse lugmagoffisier, toetsvlieënier en NASA-ruimtevaarder. Hy het twee missies op Gemini-ruimtetuie voltooi en was in 1969 in bevel van Apollo 10, die tweede bemande missie na die Maan; hy was die eerste persoon om 'n maanmodule daar te vlieg. Hy was deel van die Ruimtevaardergroep 2-inname. In 1975 was hy die bevelvoerder van die Apollo-Soyuz toetsprojekvlug; die eerste gesamentlike Amerikaanse-Sowjetruimtetog. Hy was daardie stadium 'n Brigadier-generaal en word die eerste generaal om in die ruimte te vlieg. Hy was die eerste lid van sy Vloot Akademieklas om 'n een, twee en later driestergeneraal te word. Hy het ses missies voltooi waar daar met ruimtetuie gedok is en het in die proses 507 uur in die ruimte deurgebring. Hy het meer as 120 verskillende vliegtuie, helikopters en drie verskillende tipe ruimtetuie gevlieg. Wikimedia Commons het meer media in die kategorie Thomas P. Stafford.


Die tuinaffodil (Narcissus pseudonarcissus) is 'n bolplant wat oorspronklik uit Europa kom en aan die blomfamilie Amaryllidaceae behoort. Hulle word ook soms narsings genoem. Kenmerkend van die affodil, is die duidelike trompetkroon. Die bekendste is die heldergeel, alleenstaande blomme wat tot 8 cm lank kan word. Affodille is bolgewasse met riemvormige blare. Die blomme wissel van taamlik groot tot baie groot. Deur kruisings en verdeling is enkel- en dubbelblomme ontwikkel. Hulle kom alleenstaande of in trosse voor, en die kleure wissel van wit tot geel met geel of oranje trompetkrone met 'n wit of geel kroonblaaragtergrond. Daar bestaan selfs 'n wit variëteit met geel trompet en 'n oranje kartelrandjie (Narsing tazzetta). Sommige variëteite het byna geen geur nie, terwyl ander soorte weer 'n skerp geur het. Aanvanklik was die N. tazzeta die belangrikste kwekersblom, maar vandag vervul die gewone geel affodil (N. pseudonarcissus), die rol. In Suid-Afrika word die affodil begin Maart geplant om in die laat winter en vroeë lente te blom. Hulle het behoorlike humusryke en vrugbare grond nodig. Affodille is uitstekende snyblomme.


Die Olimpiese Winterspele 2026 (Italiaans: XXV Giochi olimpici invernali), amptelik bekend as die XXVste Olimpiese Winterspele, sal tussen 6 en 22 Februarie 2026 in Milaan en Cortina d'Ampezzo, Italië, aangebied word. Dit sal ná die Olimpiese Winterspele van 1956 in Cortina d'Ampezzo en die Olimpiese Winterspele van 2006 in Turyn die derde wees wat in Italië gehou word. In die Italiaanse hoofstad Rome is ook die Olimpiese Somerspele van 1960 beslis. Die openingseremonie sal in San Siro van Milaan plaasvind, terwyl die sluitingseremonie in die Verona Arena van Verona gehou sal word. Soos gebruiklik sal die lande in alfabetiese volgorde die stadion instap met Griekeland die eerste en die gasheer Italië die laaste, maar aangesien die plaaslike taal Italiaans is, sal dié taal se alfabet gebruik word om die volgorde te bepaal. Die Paralimpiese Winterspele 2026 sal tussen 6 en 15 Maart in Milaan en Cortina d'Ampezzo gehou word. Milaan en Cortina d'Ampezzo is op 24 Junie 2019 in Lausanne deur die Internasionale Olimpiese Komitee gekies as die gasheer vir die Olimpiese Winterspele in 2026. Die enigste ander kandidaat was Stockholm, Swede.


Albiet is 'n plagioklaasveldspaat (mineraal). Dit is die natrium-eindlid van die plagioklaas-soliede oplossingsreeks. As sodanig verteenwoordig dit 'n plagioklaas met minder as 10% anortietinhoud. Die suiwer albiet-eindlid het die formule NaAlSi3O8. Dit is 'n tektosilikaat. Die kleur is gewoonlik suiwer wit, vandaar die Latynse naam albus. Dit is 'n algemene bestanddeel in felsiese gesteentes. Albiet kristalliseer in trikliniese pinakoidale vorms. Die relatiewe digtheid is ongeveer 2,62, en dit het 'n Mohshardheid van 6-6.5. Albiet vertoon byna altyd kristal vertweelingning, dikwels as 'n klein strepe op die kristal. Albiet kom dikwels voor as fyn parallelle skeidings wat afwisselend met pienk mikroklien in pertiet voorkom, weens uitskeiding tydens afkoeling. Daar is twee variasies van albiet, wat na verwys word as lae albiet en hoë albiet; laasgenoemde staan ook bekend as analbiet. Alhoewel beide variante triklien is, verskil hulle in die volume van hul eenheidsel, wat effens groter is vir die hoë vorm. Die hoë vorm kan uit die lae vorm geproduseer word deur verhitting bo c. 750 ° C (1382 ° F).


Die tradisie van Bybelvertalings in Rusland begin met weergawes van die Bybel in Ou Kerkslawies. Die Elisabethaanse Bybel (Russies: Елизаветинская Библия, Jelizawetinskaja Biblija) is die derde volledige gedrukte weergawe in Kerkslawies, en is in 1751 in Rusland gepubliseer onder die Russiese keiserin Elisabeth. Die vorige weergawes was die Ostrogbybel van 1581 en die Moskoubybel van 1663. Die eerste Bybel in Russiese streekstaal het in 1876 verskyn. Ná die stigting van die Russiese Bybelgenootskap in 1812 in Sint Petersburg is ’n vertaling met die toestemming van tsaar Alexander I aangepak deur Filaret, rektor van die Teologiese Akademie van Sint Petersburg (later metropolitaan van Moskou), en ander lede van die akademie. Die Evangelies is in 1818 gepubliseer en die hele Nuwe Testament in 1822. Ook in 1822 is Filaret se vertaling van die Psalms gepubliseer. In 1825 is die Pentateug, Josua, Rigters en Rut uitgereik. In 1826 is die Bybelgenootskap saam met verskeie privaat organisasies verbied en die vertaling is eers in 1858 hervat. In 1876 is die hele Bybel in een volume gepubliseer. Dit word die Sinodale Weergawe genoem.


Aasdiere of aasvreters is het beide 'n vleisetende en 'n herbivoorvoedingsgedrag waarin die dier voed op dooie dier- en plantmateriaal wat in sy habitat voorkom. Die eet van aas van dieselfde spesie word na verwys as kannibalisme. Aasdiere speel 'n belangrike rol in die ekosisteem deur die dooie dier en plantmateriaal te gebruik. Ontbinders en detritivore voltooi hierdie proses, deur die oorblyfsels wat deur aasdiere verlaat word, te gebruik. Roofdier Karnivoor Omnivoor Herbivoor Hierdie artikel is ’n saadjie. Voel vry om Wikipedia te help deur dit uit te brei.


Die 2017 Formule Een Britse Grand Prix is op 16 Julie 2017 op die Silverstone-renbaan in Silverstone, Engeland gehou. Dit was die tiende wedren van die kampioenskapseisoen gewees. Bandverskaffer Pirelli het spanne verskaf met die sagte, medium en harde samestellings van die P-Zero band - die drie hardste samestellings beskikbaar - vir die wedren, asook twee soorte reënbande. (nl) Bottas kry 5-plek roosterstraf in Groot-Brittanje oor nuwe ratkas (nl) Fernando Alonso ontvang 30 plekke straf na enjinruil (nl) Nuwe ratkas kos Ricciardo vyf roosterplekke


Calitzdorp Spa (voorheen ook bekend as Olifantsbron, Olifantsrivierbad en Gamkabad) is 'n warmwaterbron in die Klein Karoo van Suid-Afrika. Die bron lê aan die oewer van die Olifantsrivier, ongeveer 20 km van Calitzdorp, 40 km van Oudtshoorn, by 33°39′41″S 21°46′31″O / 33.66139°S 21.77528°O / -33.66139; 21.77528Koördinate: 33°39′41″S 21°46′31″O / 33.66139°S 21.77528°O / -33.66139; 21.77528. Dit is slegs enkele kilometers voor die Olifantsrivier en die Gamkarivier bymekaar aansluit om die Gouritsrivier te vorm. Die oog lewer daagliks sowat 650 000 liter water teen 51°C op. Die water is sterk ysterhoudend en daarom donker van kleur. Die bron is al verskeie male deur die vloedwater van die rivier oorstroom. Die bron is ver van die ou hoofroetes na die binneland geleë. Uit ou reisverslae is bekend dat Robert Jacob Gordon in 1771 en John Barrow in 1801 hier was. Tans is die Eden-distriksmunisipaliteit die eienaar van die bron. www.calitzdorpspa.co.za Waring, Gerald A. en hersien deur Reginald R. Blankenship en Ray Bentall: Thermal springs of the United States and other countries – a summary.


Carl Frederik Albert Christensen (16 Januarie 1872 – 24 November 1942) was 'n Deense sistematiese plantkundige. Hy het in die natuurwetenskappe by die Universiteit van Kopenhagen onder professor Eugenius Warming gegradueer. Hy was op daardie stadium 'n onderwyser in Kopenhagen, en later die superintendent van die Botaniese Museum. Hy was 'n spesialis in varings en het 'n katalogus van die wêreld se Pteridophytes, Index Filicum, gepubliseer. Daarbenewens het hy 'n driedelige werk op die geskiedenis van plantkunde in Denemarke geskryf. Die standaard skrywers-afkorting C.Chr. word gebruik om hierdie persoon as die skrywer aan te dui wanneer hy 'n botaniese naam aangehaal word. Christensen, Carl (1905–06) Index Filicum. 744 s. Index Filicum Supplementum I-III (1913–17). Reprint 1973 by Koeltz Antiquariat. Christensen, Carl (1924–1926) Den danske botaniks historie med tilhørende Bibliografi. København, H. Hagerups Forlag. Three vols. 680 s. Lys van botaniste volgens outeursafkorting Pichi-Sermolli, R. (1946). "Carl Christensen in memoriam (1872–1942)". Nuovo Giornale Botanico Italiano. nueva serie. 53 (1–2). Benedict, R. C. (1912).


Madimbo is 'n landelike nedersetting in die Musina Plaaslike Munisipaliteit in die Vhembe-distriksmunisipaliteit van die Limpopoprovinsie van Suid-Afrika. Dit is aan die grens met Zimbabwe digby die Limpoporivier geleë. Lys van dorpe in Suid-Afrika "Hoofplek Madimbo". Sensus 2011.


Die warmwaterbron by Malmesbury word nie meer benut nie. Hierdie bron lê in die hart van die dorp en die terrein is bebou met winkels en kantore. Die bron in die vlak vallei van die Dieprivier lewer 180000 liter water per dag teen 'n temperatuur van 32,9°C. Dit het 'n kenmerkende swawelreuk en -smaak, 'n blou-violet kleur en loop onbenut weg. In 1745 het goew. Hendrik Swellengrebel van die VOC aan die Kaap 'n groep van 24 mense hier aangetref. Dit lei tot die stigting van 'n gemeente in “Het Zwarte Land”en die bou van 'n pastorie op die terrein van die bron. Alhoewel die bron in die Swartland die naaste van alle warmbronne aan Kaapstad geleë is, het dit nooit dieselfde aandag geniet as die Caledon-warmbron, The Baths en Montagu nie. Waarskynlik is dit te wyte aan die relatief lae temperatuur van die water. Booyens, Bun: Bronwaters van genesing. Die tradisionele warmbron-waterkuur in ons volksgeneeskunde. Kaapstad: Tafelberg, vir die Raad vir Geesteswetenskaplike Navorsing, 1981. ISBN 0-624-01584-X


Oker is 'n minerale kleurstof wat van geel (goudoker) tot rooi of selfs pers kan strek. Die chemiese samestelling wys vir die geel weergawes veral goethiet (FeO(OH)) uit en dit bevat meer hematiet (Fe2O3) vir rooier pigmente. Oker word deur die Himba van Namibië vir kosmetiese doeleinde gebruik. Relationship between colours of ochre from Roussillon and content of iron-bearing minerals S. M. Dubiel,J. Cieślak, J. Tarasiuk, J. Nizioł 2010.


Die Nakajima Ki-43 Hayabusa is 'n enkelsitplek, enkelmotorige vegvliegtuig wat deur die Keiserlike Japannese Leër gebruik is tydens die Tweede Wêreldoorlog. Hierdie vliegtuig is ontwikkel uit 'n behoefte van die Japannese Leër vir 'n vegvliegtuig met 'n intrekbare onderstel om die Nakajima Ki-27 te vervang. Die ontwerptema was weereens beweegbaarheid en minimum gewig dus was daar geen pantser vir die vlieënier, geen selfseëlende tenks en geen elektriese aansitter nie. Die toetsvlugte in 1939 was egter teleurstellend en ontwikkeling is gestaak tot 1941. Hierna is combat klappe aan die vlerke gevoeg en die vliegtuig het 'n kleiner draaisirkel gehad as die Mitsubishi A6M Zero. Die vliegtuig kon nou met die beste van die Geallieerdes meeding, en word in Junie 1941 suksesvol in diens gestel. Baie van Japan se bobaasvlieëniers het hulle oorwinnings in dié vliegtuig behaal. Nadat nuwe Geallieerde vliegtuie tot die gevegte toegetree het, is pantser en selfseëlende tenks toegevoeg aan die Nakajima Ki-43. Die motor is ook vervang met 'n kragtiger een en die vlerkpunte is meer reghoekig gemaak. Hierdie model is die Mk-II genoem.


Ntlolane is 'n Swart nedersetting wes van Polokwane, in die Limpopoprovinsie van Suid-Afrika. Lys van dorpe in Suid-Afrika "Hoofplek Ntlolane". Sensus 2011. Hierdie Limpopoprovinsie-verwante artikel is 'n saadjie. U kan ons wikipedia help deur dit uit te brei.


Madietane is 'n Swart nedersetting wes van Polokwane, in die Limpopoprovinsie van Suid-Afrika. Lys van dorpe in Suid-Afrika "Hoofplek Madietane". Sensus 2011. Hierdie Limpopoprovinsie-verwante artikel is 'n saadjie. U kan ons wikipedia help deur dit uit te brei.


Ka-Matiani is 'n nedersetting in die Thulamela Plaaslike Munisipaliteit van Vhembe-distriksmunisipaliteit in die Limpopoprovinsie van Suid-Afrika. Lys van dorpe in Suid-Afrika "Hoofplek Ka-Matiani". Sensus 2011. Hierdie Limpopoprovinsie-verwante artikel is 'n saadjie. U kan ons wikipedia help deur dit uit te brei.


Ernesto Peres d'Angelo (1932–2013) was 'n Chileense geoloog en paleontoloog. Hy is bekend vir sy bydraes tot die ontwikkeling van paleontologie in Chili. Sy bydraes sluit die organisering van palaeontologie-biblioteke en fossielversamelings, asook die beskrywing van talle nuwe takse van die Mesozoïkum in. Van 1986 tot 1997 was hy redakteur van Revista Geológica de Chile. Rubilar R., Alfonso (2014), "ERNESTO PÉREZ D'ANGELO, 1932–2013: Obituario, bibliografía y una lista de los taxones por él descritos" (in Spaans), Andean Geology 41 (1), http://www.scielo.cl/scielo.php?pid=S0718-71062014000100011&script=sci_arttext  Hierdie artikel is ’n saadjie. Voel vry om Wikipedia te help deur dit uit te brei.


Die Anadir (Russies: Ана́дырь) is 'n groot oos-vloeiende rivier in die Russiese Verre-Ooste. Dié rivier, met 'n lengte van 1 150 km (710 myl), ontspring in die Anadir-plato in Tsjoekotka, Rusland. Aansluitend vloei dié rivier in 'n suidwestelike en later in 'n oostelike rigting deur Markowo. Vanaf hier vloei die Anadir in 'n noordoostelike en aansluitend in 'n suidoostelike rigting. Net wes van Anadir mond dié rivier in 'n delta in die Beringsee uit. Die Anadir is die mees oostelike van Rusland se groot riviere. Die Anadir se omgewing is gekenmerk deur die Toendra. Wikimedia Commons het meer media in die kategorie Anadirrivier. Hierdie Rusland-verwante artikel is ’n saadjie. U kan help deur dit uit te brei.


Folovhodwe is 'n nedersetting in die Musina Munisipaliteit van Vhembe distrik, in die Limpopoprovinsie van Suid-Afrika. Dit is suid van die grens met Zimbabwe en naby die Limpoporivier geleë. Lys van dorpe in Suid-Afrika "Hoofplek Folovhodwe". Sensus 2011. Hierdie Limpopoprovinsie-verwante artikel is 'n saadjie. U kan ons wikipedia help deur dit uit te brei.


Mond of bek in biologie, soms formeel die Latynse cavum oris genoem, verwys na die opening waardeur baie diere kos en vloeistowwe inneem en geluide maak. Dit lê aan die bokant van die spysverteringskanaal, en word aan die buitekant deur die lippe afgesluit en aan die binnekant deur die farinks, net bo die slukderm. Dit bevat in baie gewerweldes ook die tong en tande. Die mond verleen toegang tot die spysverteringskanaal en die bou is by die funksie aangepas. Die meeste siektes van die mondslymvlies, die tong en die speekselkliere word deur infeksies veroorsaak. Die mond is die deel van die skedel wat toegang tot die spysverteringskanaal verleen. Aan die voorkant word die mond deur die lippe begrens, aan die 2 sykante deur die wange, terwyl die bokant deur die verhemelte gevorm word. Die mondvloer word geheel en al deur die mondvloerspiere in beslag geneem. Aan die agterkant is 'n groot opening na die keelholte: die isthmus faucium. Die mondholte word deur die kake in 2 ruimtes verdeel en die gebit steek in die mondholte uit. Die ruimte agter die gebit is die eintlike mondholte en die ruimte voor die tande is die voorhof (vestibulum oris).


Valkenburg is ’n herehuis en eertydse landgoed in die Kaapse voorstad Observatory wat nou deel uitmaak van die Protea Hotel by Marriot Cape Town Mowbray, al is die voorstad Mowbray aan die ander kant van die N2-snelweg. Valkenburg was oorspronklik ’n plattelandse landgoed en is genoem na Cornelia Valk, op wie se naam die grond oorgedra is ná die dood van Jacob Vogel in 1720. Dis geleë in die distrik Wynberg, tussen die Swartrivier en die Liesbeek, waarna die straat waaraan die huis grens, Liesbeeklaan, genoem is. Dis geleë langs die Koninklike Sterrewag, wat gebou is op grond wat eens deel van die landgoed was. Cornelis de Waal het die plaas in 1746 bekom en waarskynlik ’n groot woning gebou, waarvan net die hekpilare behoue gebly het. Cornelis Mostert sr. (1787–1862) het die bestaande, U-vormige woning is moontlik omstreeks 1830 gebou. Mostert is met die stigting van die NG gemeente Wynberg op 20 September 1829 as diaken van die nuwe gemeente verkies en was een van die eerste ses kerkraadslede, van wie hy en nog twee in die omgewing van Rondebosch gewoon het.


Nambulungwana is 'n nedersetting in die Jozini Plaaslike Munisipaliteit, Umkhanyakude-distrik van KwaZulu-Natal provinsie in Suid-Afrika. "Hoofplek Nambulungwana". Sensus 2011. Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Die Laerskool Malvern was ’n Afrikaansmedium primêre skool in die voorstad Malvern in die ooste van Johannesburg. Die skool het op 20 Julie 1920 met 60 leerlinge in die kerksaal van die NG gemeente Jeppestown, Fairview, ontstaan as die Malvern-Afrikaansmediumskool of die Oostelike Voorstede Afrikaansmediumskool. In die 1930’s is die naam verander na die Laerskool Malvern. Die skool het ’n nuwe skoolgebou in Julesstraat op 17 Maart 1921 betrek. Eindelik is die laaste skoolgebou in Oktober 1959 in gebruik geneem. Die Laerskool Malvern het sy ontstaan te danke aan die ywer van ds. Louis Johannes Fourie (12 Oktober 1882 – 23 Januarie 1941), predikant van die NG gemeente Jeppestown van 1913 tot 1921. Die onderwys van die Afrikaanssprekende kind deur medium van sy eie moedertaal was ’n saak waaroor die jong predikant sterk gevoel het. Saam met die predikant van die NG gemeente Johannesburg-Oos, ds. William Nicol, het hy hom aan die voorpunt gestel van die stryd vir die verkryging van Afrikaansmediumskole aan die Rand in die vroeë jare 20 van die 20ste eeu. Ds. Fourie se dienstyd in Jeppestown saamgeval saam met die bloeityd van die Tweede Afrikaanse Taalbeweging.


Sir Samuel Cunard, 1ste Baronet (* 21 November 1787 in Halifax, Nova Scotia; † 28 April 1865 in Kensington, Londen, Engeland), was 'n Kanadese skeepvaartmagnaat wat bekendheid verwerf het as stigter en naamgewer van die Britse redery Cunard Line - die eerste redery ter wêreld wat gereelde vaarte op die transatlantiese roete aangebied het. Cunard se eerste passasierskip op dié roete, die RMS Britannia, het haar nooiensvaart op 4 Julie 1840 vanuit Liverpool onderneem. Samuel Cunard is gebore as die seun van 'n baastimmerman en houthandelaar wat gedurende die Amerikaanse Rewolusie na Brits-Noord-Amerika gevlug en hom in Halifax gevestig het. Samuel het tot die saak van sy vader toegetree, 'n houtonderneming met belange in uiteenlopende bedrywe soos walvisvangs, steenkool, yster en skeepvaart waarmee hy reeds in die 1830's 'n groot fortuin verdien het. Saam met Enos Collins het hy in 1825 die bankonderneming Halifax Banking Company gevestig. Sy skeepvaartbedrywighede het veral op seilskepe gesteun, alhoewel as aandeelhouer van die houtratboot Royal William (wat in 1833 geskiedenis geskryf het met sy hoofsaaklik stoomgedrewe transatlantiese vaart) ook ervaring opgedoen het met vroeë stoomboottegnologie.


Die sluipmoord op John F. Kennedy op 22 November 1963 het aanleiding gegee tot talle samesweringsteorieë, insluitend aantygings van betrokkenheid van die CIA, die Mafia, sittende Vise-President Lyndon B. Johnson, Kubaanse Eerste Minister Fidel Castro, die KGB, of selfs 'n kombinasie hiervan. Sommige samesweringsteorieë beweer verder dat die federale regering van die Verenigde State belangrike inligting versteek in die nadraai van die moord. Die voormalige Los Angeles-distriksprokureur, Vincent Bugliosi, beraam dat daar in totaal 42 groepe, 82 aageklaagde moordenaars, en 214 ander mense op een of ander tyd in verskeie samesweringscenario's as moontlike skuldigdes beskou is. In 1964 het die Warrenkommissie tot die gevolgtrekking gekom dat Lee Harvey Oswald die enigste persoon is wat verantwoordelik is vir die sluipmoord op Kennedy. In 1979 het die Verenigde State Huis se gekose Komitee op Moord (HSCA) tot die gevolgtrekking gekom dat Kennedy waarskynlik vermoor is as gevolg van 'n sameswering, maar het nie enige groepe of individue geïdentifiseer nie. Die HSCA het geredeneer dat 'n tweede bendelid, anders as Oswald, waarskynlik ook na Kennedy geskiet het, maar akoestiese bewyse wat die HSCA gebruik het vir sy gevolgtrekkings is later gediskrediteer deur kundiges.


Die volgende is 'n lys van die huidige en historiese lugvaartuie van die Suid-Afrikaanse lugmag. Lugvaartuie nie meer in diens. 9 Gripen D two-seaters and 17 Gripen single-seaters delivered 2008-2012, replacing Atlas Cheetahs. Almal (behalwe toetsvliegtuie) gebou deur Denel se Atlasfabriek by O.R. Tambo Internasionale Lughawe. 35 have avionics upgrade. Seven lost. 18 "Astras" not upgraded to be sold 1 lost to accident. Oorgeërf by apartheid-era tuislande, die Ciskei het 3 in 1983 ontvang, Venda 2 in 1985, Transkei 2 in 1986 en Bophuthatswana 2 in 1987, somtotaal van 10. Twee in motballe by LMB Bloemspruit. 3 afgeskryf Opereer vanaf Suid-Afrikaanse Vloot Valour-klas frigatte. Avionics upgrade under Project Ebb Completed March 2008. 4 inoperable due to funding issues. Under Project Felstone, first C-47TP "TurboDak" unveiled August 1991 and completed by 1997 with production lines at AFB Swartkop and AFB Ysterplaat. Fleet constantly updated. 5 maritime patrol, 3 transport, 2 electronic warfare. Toegerus met Denel infrarooi stelsel onder Project Koiler in 2008. Twee afgeskryf in 2011 en 2014. Hoofsaaklik gebruik vir BBP vervoer. DefenceWeb - Gripens arrive at last.


Dumfries is 'n dorp in suidelike Skotland. Die inwoners van Dumfries staan as Doonhamers bekend. Hierdie artikel is ’n saadjie. Voel vry om Wikipedia te help deur dit uit te brei.


Thomas du Toit (*5 Mei 1995, Kaapstad) is ’n rugbyspeler wat vir die Natalse Haaie in die Curriebeker en die Sharks in Superrugby op stut speel. Du Toit het sy debuut vir die Springbokke gemaak teen Wallis op 2 Junie 2018 in Washington, D.C., op die ouderdom van 23. Thomas du Toit by SARugby.co.za Thomas du Toit op itsrugby.co.uk


Pakkies of Pakkies Farm is 'n swart nedersetting in die Harry Gwala-distriksmunisipaliteit van KwaZulu-Natal, Suid-Afrika. "Hoofplek Pakkies". Sensus 2011. Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Jolivet is 'n swart nedersetting in die Ubuhlebezwe Plaaslike Munisipaliteit, Harry Gwala-distriksmunisipaliteit van KwaZulu-Natal, Suid-Afrika. "Hoofplek Jolivet". Sensus 2011. Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Banská Bystrica is 'n nedersetting in Slowakye. Hierdie artikel is ’n saadjie. Voel vry om Wikipedia te help deur dit uit te brei.


Sali Ram Berisha (15 Oktober 1944–) is 'n Albanese kardioloog en politikus wat vanaf 1992 tot 1997 as President van Albanië en van 2005 tot 2013 as Eerste Minister van Albanië gedien het. Hierdie artikel is ’n saadjie. Voel vry om Wikipedia te help deur dit uit te brei.


Groot kanale kan as die ekonomiese lewensbloed van die lande waarin hulle is, beskou word. As daar in aanmerking geneem word dat 'n vragskip byna dubbeld soveel vrag as 'n trein kan vervoer en dat 'n sleepboot op een slag tot drie vragskepe kan trek, word 'n goeie idee gevorm van die ontsaglike hoeveelheid goedere wat jaarliks oor binnelandse waterweë vervoer word. Die reuse-vragskepe op die Ryn kan byvoorbeeld 'n vrag van sowat 2 000 t dra. Doeltreffende kanale kan slegs gebou word in gebiede wat taamlik plat is, soos op wye kusvlaktes of laaglande, en wat groot riviere met 'n konstante afloop dwarsdeur die jaar het om genoeg water aan die kanale te verskaf. Suid-Afrika het min kusvlaktes en veral in die binnelandse platogebied het die meeste riviere gedurende die·droë seisoen min water, en kanale sou dus in ons land van weinig nut wees. Die vernaamste kanaalnetwerke van die wêreld is in die laagliggende en plat·dele van Nederland, België, Frankryk, Duitsland en Rusland, waar die kanale nou skakel met bree riviere soos die Ryn, Donau, Oder, Elbe, Schelde, Seine en Wolga.


Ds. Schalk Petrus Bernardus Buys (Johannesburg (waarskynlik), 13 Oktober 1933 – 24 Junie 2005) was van 1960 tot 1997 predikant in vier gemeentes van die Gereformeerde Kerk. Schalk Buys was die enigste kind van sy ouers en het aan die Rand skoolgegaan en gematrikuleer aan die Hoër Seunskool Helpmekaar in Johannesburg. Na sy skoolopleiding is hy na die PU vir CHO om te studeer vir predikant. Gedurende sy studiejare het hy ontwikkel in ’n gewilde leier wat hom op verskeie terreine van die studentelewe onderskei het. Hy het in verskeie komitees gedien en eindelik ook in die studenteraad. Vir sy optrede as rasieleierdirigent sou hy waarskynlik die langste onthou word. Sy fyn humorsin, gevatte antwoorde en welsprekendheid het hom ’n groot sukses gemaak as dirigent gedurende intervarsities, waartydens die opponente se dirigente goed deurgeloop het. Hy het homself ’n soort hoog-Hollands leer praat, maar dan vol kwinkslae en humor, sodanig dat op ’n kongres van die Afrikaanse Studentebond op Stellenbosch, nadat hy ’n toespraak afgesteek het, twee Hollanders gevra het wanneer hy dan na die Suid-Afrika geëmigreer het. Ds.


Pitheas was meer as 'n gewone seevaarder en handelaar. Hy was 'n hoogs intelligente man, iemand met 'n fyn waarnemingsvermoë en 'n ware wetenskaplike begeerte na kennis. Op sy merkwaardige reis op soek na alternatiewe handelsroetes het hy gebiede verken wat totaal onbekend was aan die mense van die antieke wêreld -en dit sonder kaart of kompas en met net die son en sterre om hom te lei.  Sowat 300 v.C. het die Grieke 'n ryk en vooruitstrewende kolonie, Massilia (die huidige Marseille), aan die suidkus van Frankryk gehad. Die kolonie was welvarend en het al hoe belangriker geword, maar daar was een vlieg in die salf: Die Massilianers se grootste handelsmededingers, die Carthagers van Noord-Afrika, het die Seestraat van Gibraltar geblokkeer om te voorkom dat skepe van ander lande die eilande van die Atlantiese Oseaan, waarvandaan tin, koper en goud verkry is, bereik. Die handelaars van Massilia was gretig om ook 'n aandeel in hierdie handel te kry, en het dus alternatiewe handelsroetes en meer inligting omtrent Noord-Europa nodig gehad.


Beatenberg is 'n Suid-Afrikaanse popgroep uit Kaapstad, saamgestel uit Matthew Field, Robin Brink, en Ross Dorkin. In 2015 wen hulle ses SAMA's, insluitende Album van die jaar vir The Hanging Gardens of Beatenberg en Duo of groep van die jaar vir 'n samewerking met DJ Clock, waaruit die treffersnit "Pluto" in 2013 voortgevloei het. "Pluto" het die toekennings vir Vollengte aflaai-topverkoper en Terugbel-luitone-topverkoper by hierdie geleentheid ontvang. Matthew Field (stem, kitaar) Robin Brink (tromme) Ross Dorkin (baskitaar) Farm Photos (2009) The Hanging Gardens of Beatenberg (2014) Mkhwanazi, Katlego (20 April 2015). "Beatenberg steals the show at the Samas". Mail & Guardian. Gaan datum na in: |datum= (hulp) www.beatenberg.net http://southafrica.co.za/beatenberg.html


Xavier Bettel (uitgespreek [ˈksɑvieː ˈbətəl]; gebore 3 Maart 1973) is 'n Luxemburgse politikus en regsgeleerde en sedert 4 Desember 2013 die 24ste Eerste Minister van Luxemburg in opvolging van Jean-Claude Juncker. Hy het voorheen gedien as die burgemeester van Luxemburgstad, as lid van die Kamer van Afgevaardigdes, en as lid van die Luxemburgse kommunale raad. Bettel is 'n lid van die Demokratiese Party. "Xavier Bettel". Ville de Luxembourg. Geargiveer vanaf die oorspronklike op 19 Oktober 2013. "Xavier Bettel". Bettel, Xavier: Biographie (in Frans). Gouvernement du Grand Duché de Luxembourg. Geargiveer vanaf die oorspronklike op 11 Februarie 2018. Besoek op 9 Desember 2013. Reuters (4 Desember 2013). "Xavier Bettel is Luxembourg's First Gay Prime Minister". Huffington Post (in Engels). Besoek op 20 November 2017.


Paleoseismologie is die studie van prehistoriese aardbewings, waar en wanneer hulle plaasgevind het en hoe kragtig hulle gewees het. Hierdie deelgebied van die seismologie en die geologie is taamlik jonk en dateer van die 1970s. Die kennis van die geskiedkundige aardbewings dek net 'n periode van 'n paar honderd jaar en die instrumentele navorsing slegs ongeveer 50 jaar. Die paleoseismologie brei dit tot ongeveer 100 000 jaar uit. Dit is baie belangrik vir die beraming van die gevare wat aardbewings teweeg kan bring. 'n Interdissiplinêre deelgebied van hierdie wetenskap is die argeoseismologie wat paleoseismologiese en argeologiese gegewes vergelyk. Paleoseismologie bestudeer veral die amper onmiddellike vervorming van die landskap en die afsettings gedurende 'n aardbewing. Die meer geleidelike vervorming is die onderwerp van die (neo)tektonika. 'n Goeie voorbeeld is die enorme aardbewing wat op 26 Januarie 1700 die noordweskus van die Verenigde State getref het. Dit het 'n tsoenami veroorsaak wat groot skade in Japan teweeggebring het. In Japan is die tsoenami en sy gevolge opgeteken, maar sy oorsaak was nie duidelik nie, omdat die aardbewing aan die ander kant van die oseaan plaasgevind het.


Joyce Vuyiswa Basson is 'n lid van die Nasionale Vergadering van Suid-Afrika vir die ANC. "Joyce Vuyiswa Basson". People's Assembly. Besoek op 24 Junie 2018.


Mentoon is 'n monoterpeen met 'n mentagtige geur, en wat natuurlik voorkom in 'n aantal eteriese olies. l-Mentoon (of (2S,5R)-trans-2-isopropiel-5-metielsikloheksanoon) is die een van die vier moontlike stereoisomers wat mees algemeen in die natuur voorkom. Dit is struktureel verwant aan mentol, wat 'n sekondêre alkohol in die plek van die karbonielgroep het. Mentoon word in geur, parfuum en skoonheidsmiddels gebruik vir sy kenmerkende aromatiese geur en reuk. Mentoon is 'n bestanddeel van die eteriese olies van pennyroyal, peperment, Mentha arvensis, Pelargonium malvas, en ander plante. In die meeste gevalle maak dit slegs 'n klein breukdeel van die olie uit, en dit was dus eers deur oksidasie van mentol in 1881 voorberei voordat dit in 1891 in eteriese olies opgespoor is. 2-Isopropiel-5-metielsikloheksanoon het twee asimmetriese koolstofsentrums, wat beteken dat dit in vier verskillende stereoisomere kan voorkom: (2S,5S), (2R,5S), (2S,5R) en (2R,5R).


Lizandra Winter (gebore Lizandra Pretorius op 20 Februarie 1985) is 'n Afrikaanse sangeres en liedjieskrywer. Sy verskyn in 2013 op die Suid-Afrikaanse musiektoneel met haar samewerking op Joshua na die Reën se debuutalbum. Haar debuutenkelsnit "Fluister" was deel van die 2016 lokettreffer Vir altyd se klankbaan en daar is ook 'n verwante musiekvideo hiervan gemaak. "Die begin", vanaf haar selfgetitelde debuutalbum bereik 2de plek op Lekker FM se Top 40, 4de plek op Bosveld Stereo, 18de plek op IFM en Radio 94.7 FM se Top 20-trefferlyste, en 20ste plek op Maroela Media se Afrikaanse Top 20 asook in die top 10 ranglyste van SFM en Bokradio. Haar derde enkelsnit, 'n nuwe verwerking van legendariese skrywer Christa Steyn se "Ek wil vir jou" opgeneem as 'n duet saam met Joshua na die Reën is op 1Maart 2018 vrygestel en klim reeds die trefferparades van meer as 32 radiostasies en TV programme landswyd, onder meer "KykNet Top20". Die unieke verwerking en interessante harmonië beloof om selfs die kritieste oor te beïndruk.


Erich Alfred Hartmann (19 April 1922 – 20 September 1993), met die bynaam Bubi (Die kind) deur sy Duitse kollegas en ook deur die Russe Die Swart Duiwel genoem is, was 'n Duitse bobaasvlieënier van die Tweede Wêreldoorlog. Hy was ook die suksesvolste vlieënier ooit in die geskiedenis van luggevegte. Hy het 1 404 missies gevlieg en was betrokke in 825 kontaksituasies. Hy het 352 Geallieerde vliegtuie (345 Russies en 7 Amerikaans) afgeskiet tydens die oorlog. Hy was geforseer om 14 noodlandings te maak wat veroorsaak was deur onderdele wat van die vliegtuie kom wat hy afgeskiet het of as gevolg van meganiese probleme. Hy was nooit raakgeskiet of geforseer om te land as gevolg van vyandelike vuur nie. Hierdie artikel is ’n saadjie. Voel vry om Wikipedia te help deur dit uit te brei.


Hyalonema indicum is 'n sponsspesie in die taksonomiese indeling van die glassponse (Hexactinellida). Die spons lewe in die diepsee. Die skelet van die spons bestaan uit spikula van kiesel. Die spons behoort tot die genus Hyalonema en tot die familie Hyalonematidae. Die wetenskaplike naam van die spesie is die eerste keer geldig gepubliseer in 1895 deur Schulze. Van Soest, R. (2011). Hyalonema indicum Schulze, 1895. In: Van Soest, R.W.M, Boury-Esnault, N., Hooper, J.N.A., Rützler, K, De Voogd, N.J., Alvarez de Glasby, B., Hajdu, E., Pisera, A.B., Manconi, R., Schoenberg, C., Janussen, D., Tabachnick, K.R., Klautau, M., Picton, B., Kelly, M., Vacelet, J. (2011) World Porifera database. Gebaseer op inligting uit die World Register of Marine Species, te vinde op http://www.marinespecies.org/aphia.php?p=taxdetails&id=171434. Hierdie artikel is ’n saadjie. Voel vry om Wikipedia te help deur dit uit te brei.